عەممار حەكیمی سەرۆكی هاوپەیمانێتی عێراقی و ڕێبەری ڕەوتی حیكمە ڕایگەیاند، بۆیە هاتووەتە سلێمانی تا جەخت لە پەیوەندی قووڵ و مێژویی كورد و بنەماڵەی حەكیم بكاتەوە و وتی، "كاتی دوورەپەرێزی نییە".\nحەكیم لە وتەیەكدا لە ساڵیادی تیرۆركردنی محەمەد باقر حەكیم كە بە ڕۆژی شەهیدی عێراقی دانراوە و ئەمڕۆ (20 شوباتی 2021) لە هۆڵی تەلاری هونەری سلێمانی یادی کرایەوە ڕایگەیاند، "بۆ ئەوە هاتووین لەگەڵتان بین بە كورد و عەرەبەوە لە ڕیزێكی هاوبەشدا كە عێراقە و وڵاتی هەموومانە و قوربانیمان پێكەوە بۆ داوە."\nوتیشی، "هێز لە دوورەپەرێزی و دابڕاندا نییە بەڵکو لە پڕۆژەی دەوڵەتدایە كە بەغدا و پارێزگاكان و هەرێم پێكەوەبن، هێز لە هاوڵاتیبووندایە نەك تایفەگەری"، هەروەها داوای دەستپێكردنی سەردەمێكی نوێی كرد لە عێراق. باسی لەوەشكرد "دەوڵەت بە حەساسیەت و هەڵچوون دروست ناكرێت بەڵكو بەپەیوەندی هاوبەشی پێكهێنەرەكانی دەبێت". دروستكردنی هاوپەیمانێتییەكی بەفراوانی نا تایفی بە پێویست زانی بۆ ئەم قۆناغە.\nهەروەها جەختیشیكردەوە "گەلی كورد قوربانی و باجی زۆری داوە لە مێژوودا بەهۆی سیاسەتی ڕژێمەكانی عێراقەوە و وتیشی، "لێرەوە لە سلێمانی خەبات و قوربانیدانەوە داوای یەكڕیزی دەكەم داوای بەهێزكردنی پەیوەندییە مێژوییە هاوبەشەكان دەكەم".\nلە وتارەكەیدا حەكیم بیرەوەری مام جەلال و باقر حەكیم و عەبدولعەزیز حەكیمی بیرهێنایەوە كە "بنەمای دیموكراسیەت و فرەییان لە عێراقدا دانا" لە كۆتاییشدا سڵاوی بۆ شەهیدانی بزوتنەوەی نەتەواوەیەتی كورد و شەهیدانی دیكتاتۆرییەت و شەهیدانی تیرۆر نارد.\nسەرەتای هەموو مانگێكی ڕەجب بەپێی رۆژژمێری كۆچی ساڵیادی تیرۆركردنی محەمەد باقر حەكیمە لە 2004 لە شاری نەجەف لە تەقینەوەیەكدا كە دواتر دەركەوت كاری ئەلقاعیدە بووە\nسلێمانی: كەسێك دەستگیركرا كە ھەڕەشەی بڵاوکردنەوەی وێنەی لەکچێک کردبوو\n2021.02.21 - 12:47


ڤیدیۆ.. مۆرینهۆ: بۆیە ئەم ئاماژەیەم کرد ویستم دەنگی بەرزی هاندەرانی یۆڤێنتۆس ببیستم\nمۆرینهۆ: بە درێژایی یارییەکە هاندەرانی یۆڤێنتۆس سووکایەتییان پێمکرد، بەڵام من دڵی هاندەرانی ئینتەر میلانم خۆشکرد\nدوای یارییەکەیان خۆزێ مۆرینهۆی راهێنەری مانچێستەر یونایتد هۆکاری هەڵسەوکەوتەکەی بەرامبەر هاندەرانی یۆڤێنتۆس ئاشکراکرد و ماسیمیلیانۆ ئەلێگری راهێنەری یۆڤێنتۆسیش رایگەیاند، ئەوان یارییەکی زۆر گرنگیان نەدۆڕاندووە.\nخۆزێ مۆرینهۆ دوای یارییەکە رایگەیاند، 'ئێمە ئاستێکی بەرزمان پیشکەشکرد و توانیمان سەرکەوتنێکی گرن بەدەست بهێنین، ئەم سەرکەوتنە بۆ ئێمە زۆر گرنگ بوو، چونکە لە یانەیەکی وەکو یۆڤێنتۆسمان بردەوە کە دەیان یاریزانی بە توانای هەیە، یۆڤێنتۆس یانەیەکی بەهێزە و دەیەوێت هەموو شتێک بەدەست بهێنێت، ئەوان کریستیانۆ رۆناڵدۆ و لیۆناردۆ بۆنۆچیان هەیە، کریستیانۆ گۆڵێکی نایابی کرد و بۆنۆچیش کە دڵی بەرگرییە، گۆڵێکی جوانی دروستکرد'.\nهەروەها مۆرینهۆ گوتیشی 'من سووکایەتیم بە هیچ کەسێک نەکردووە، بەڵکو هاندەرانی یۆڤێنتۆس بۆ ماوەی ٩٠ خولەک سووکایەتیان بە من دەکرد، دوای کۆتایی هاتنی یارییەکە من بە ئاماژەیەکی بچووک پێمگوتن کە دەمەوێت دەنگیان بە بەرزی ببیستم، لەوانەیە پێویستبا من ئەم هەڵسوکەوتەم نەکردبا، بەڵام ئەوان سوکایەتیان بە خێزانەکەم کرد، ئەمەش لەلای من جێگای قبووڵکردن نییە، ئێمە یاریی کۆتاییمان بەرامبەر یەنگ بۆیز هەیە و پێویستە لە ئۆلدترافۆرد سەرکەوتن بەدەست بهێنین'.\nخۆزێ مۆرینهۆ، بەڕێوەبەری هونەری مانچێستەر یونایتد\nماسیمیلیانۆ ئەلێگری، راهێنەری یۆڤێنتۆس لەبارەی یارییەکەیان گوتی 'نازانم خۆزێ مۆرینهۆ دویا کۆتایی هاتنی یارییەکە چیکردووە، چونکە راستەوخۆ دوای ماڵئاوایی کردن من یاریگەم بەجێهێشت، ناتوانم بڵێم هەڵسوکەوتەکەی دروستە یان هەڵەیە، من زوو یاریگەم بەجێهێشت، چونکە بۆیەکەمجار لەم وەرزە تووشی شکس بووین، پێویستە بەئاگا بێینەوە و هەڵسەنگاندن بۆ خۆمان بکەین و بەخۆماندا بچینەوە، بەڵام ئەم دۆڕانە بەلای منەوە ئەوەندە گرنگ نەبوو.


پ ک ک بە پلەی یەک چارەسەرخواز و ئاشتیخوازە\nلە مێژووی ئازادیخوازییدا هیچ شتێک هێندەی سزادانی داگیرکەرێک مووچڕکی خۆشیی بەدەنەی مرۆڤ دا ناگرێت. بە دڵنییاییەوە هەواڵی خۆش بە هەزارانن، بەڵام کام هەواڵ دەتوانێت لەوە خۆشتر بێت کە داگیرکار و نیشتیمانفرۆشێک بە سزا دەگەیەنرێت؟ ئاخر ئەوانەن کە سەرچاوەی خۆشییەکان زەوت دەکەن و خودی مرۆڤایەتییمان ڕیشەکێش دەکەن. تۆڵەستاندنەوەی هەموو ئەو ئازار و زیانانەی تاک بە تاکی کورد چێژتوویەتیی و لێێ کەوتووە، هەموو گیراوێکی سیاسیی، هەموو چرکەیەکی شکەنجەدان، هەموو ترساندن و ڕاوەدوونان و دزیی و تاڵانیی و سووتاندن و وێرانکردنێکی موڵکی شەخسیی و گشتیی و هتد تەنیا لە شکاندنی داگیرکەردا دەتوانێت تۆڵەی بسەندرێتەوە.\nهەر لەبەر ئەوە هەمیشە جێی خۆشحاڵییە کاتێک دەبینین و دەبیستین کە هێزی پاراستنی گەل (هـ پ گ HPG) گورزی باش لە داگیرکەران دەدات، و هەر دەبێت ئەو چاوەڕووانییەشمان لەو پاڵەوانانە لە کچان و کوڕان هەبێت.\nهێزی پاراستنی گەل (هـ پ گ) هێزێکی جەوهەریی پشتبەخۆبەستوو و بەمەشق و بە ئەزموون و بە دیسپلین و بە پرینسیپە و لە چوارچێوەی بڕیاری سیاسیی و ستراتیژییدا هەڵ دەسووڕێت. هێزێکی لە سەداسەد کوردستانییە کە پێڕەوی مافی خۆپاراستن و ئازادییبەخش دەکات و هەر لەبەرئەوەیش ئەرکی سەرشانی هەر کوردستانیەکە لەو پەڕی توانای خۆیدا هاوکاریی و هاوپشتی بێت و خاوەن لێی دەر بکەوێت.\nبە داخەوە، هەندێک لە ئێمەمانان لە ناوەڕاستی ئەو تێکۆشانە ئازادیخوازییە گەورەوگرانەدا ڕێنومای ستراتیژییمان لێ دەشێوێت. زۆر کەس لە ئێمە تەنیا لایەنە چەکدارییەکە دەبینن. لە بەرامبەر دەسەڵاتی ئاگروئاسنی دوژمندا واق وڕماو دەمێنن. هەناویان شل دەبێت و ورەیان دەڕووخێت و بێ کاریگەر دەمێننەوە کاتێک هێزی داپلۆسێنەری داگیرکەر و نیشتیمانفرۆشان دەبینن، و هاوکات زێدەخۆشحاڵ دەبن و لە خۆ بایی دەبن کاتێک کە دەبینن کوردی سەربڵندیش دەتوانێت دەست بووەشێنێت و تۆڵە بستێنێتەوە.\nئەمە کێشەیەکە لە ناتێگەیشتن لە خەباتی ئازادیخوازیی سەرچاوە دەگرێت.\nپ ک ک زۆر پێش ئەوەی ڕێکخراوێکی چەکداریی بێت، ڕێکخراوێکی سیاسیی ئازادیخوازە. ڕێکخراوێکە کە لە ڕاستییدا نەفرەت لە چەک و توندوتیژیی و زەبر دەکات و عاشق بە چارەسەری سیاسیی و دیموکراسیی و ئاشتیخوازانەیە. پ ک ک دەیەوێت کێشە سیاسییەکان لە بناخەوە چارەسەر بکات و لەبەرئەوە لە لێگەڕانێکی بەردەوام دایە، بە مێژوودا دەچێتە خوارێ و هەوڵ دەدات لە تەواوی پێوەندییەکانی دەسەڵات بتوێژێتەوە. هەر لە سەر ئەو بناخەیەش بە دوای چارەسەری جیددیی قووڵ و یەکجارەکییدا دەگەڕێت. پ ک ک ڕێکخراوێکی ئایینیی یان میتافیزک نییە و باوەڕی بە قەدەرگەرایی/ چارەنووسنووسراویی نییە. پ ک ک نە پۆپۆلیستە و نە یەکدەندەیە و نە سێنتیمێنتاڵە.\nپ ک ک لە چوارچێوەی دیالێکتیکدا باوەڕی بە گۆڕان و بە پێویستبوون بە گۆڕان هەیە و جیهانبینیەکی پۆزەتیڤ و گەشبین و ئاسۆنمای هەیە. پ ک ک باوەڕی بە مرۆڤ و مرۆڤایەتیی و حەز و توانای مرۆڤ بۆ پێکەوەهەڵکردن و تەباییە. لە سەر ئەو بناخەیە کێشەکان بە شەخسیی و لە چوارچێوەی ڕک و کینە و تووڕەیی شەخسییدا نابینێت و بەو پێیە کێشەبەند و کێشەساز نییە بەڵکو سەرنج و دیدێکی چارەسەرئامێزی هەیە.\nبەڵێ، چارەسەری قووڵ و یەکجارەکیی دەتوانێت وەکوو ئیتیوپیا و خەیاڵپڵاوێک بگاتە گوێ، بەتایبەتیی کاتێک کە داگیرکەران لە دونیایەکی خەرافیات و زەبرگیر و لە جیهانبینیەکی دژمرۆڤیانە و دڕندانەدا دەژین.\nلە دامێنی ئەو خەباتە ئازادیخوازییە کوردستانییەدا کە پ ک ک رێبەرایەتیی دەکات خەباتی چەکداری تەنیا لایەنێکی ئەو تێکۆشانەیە کە بێگومان لە چوارچێوەی تێرووانینی ستراتیژییکدا هەوڵ دەدات بەهێزی بکات و سەردەمیی بکات.\nئەوی لە ڕاستییدا پ ک ک بەهێز دەکات و بە داخەوە هەندێکمان پەلەمانە و لێی تێ ناگەین هێزی ڕەووشتیی، حەزی دڵخوازانە، باوەڕی خۆبەخشانە، متمانە بە هێزی گەل، پشتبەستن بە خۆ و بە گەلی خۆیەتی. باوەڕی ئەوە بۆ ئەوەی مرۆڤ لە دۆخی تەندروستدا ئازادیخواز و ئازادیپەروەرە.\nئەوی لە ڕاستییدا پ ک ک بەهێز دەکات توانای ڕێکخستنی سیاسییەتی، توانای گەیاندنی پەیامی ئازادییە بۆ ناو قووڵایی تاریکیی ترس و وەحشەتی مێشکی کوردی ئاسایی لە دوژمنێکی دڕندە و کۆنەپەرست. باوەڕ و توانا و حەزی پ ک ک یە بۆ پەلکێشانی ژنان بۆ ناو ژیانێکی ئازاد، بۆ خۆبەباڵاگرتن لەگەڵ پیاواندا و بۆ تەی کردنی ئەو زەمین و ژیانەی لە مێژوودا پاوانی پیاوان بووە.\nئەوی پ ک ک بەهێز دەکات باوەڕیەتی بە ژینگەپارێزیی و بە خۆبەڕێوەبردنی مینیمالیستیی. پ ک ک تەنیا ڕێکخراوێکی جیهانییە کە توانیبێتی پرینسیپی مینیمالیزم پیادە بکات. بەشێک لە هاربوونی دەسەڵاتی عەشیرەتگەرا و چەتەگەریی ناوخۆ لە بەرامبەر پ ک ک دا مینیمالیزمبوونی پ ک ک یە کە بەرامبەر بە بخۆریی و زێدەخۆریی و گەنخۆریی و مەسرەفگەرایی و هەڵلووشینی شێتانەیان وێستاوەتەوە.\nئەوی پ ک ک بەهێز دەکات ڕێپێوانی بەردەوامی ئازادیخوازانە کە تا ئەوڕۆ بە سەدان ملوێن کیلۆمیتری لە کوردستان و لە جیهاندا پێواوە. هاواری نەپساوە و ماندوونەناسی ئازادیخوازانە بۆ ئازادیی و سەربەخۆیی.\nئەوی پ ک ک بەهێز دەکات ئەدەبیاتی سیاسیی و کۆمەڵایەتیی و پەروەردەی مرۆڤیانەیە، زمانە سیاسیی و پاراوەکەیەتیی کە خاوێنە، بێگرێیە، ڕاست و ڕەوان و ڕوون و ڕاشکاوە. زمانێکە نەک هەر جێی سێکسیزم و جوێنفرۆشیی بە ژنانی تێدا نابێتەوە بەڵکو ژنخۆشەویست و ژندۆستە. زمانێکە بۆ سووکایەتیی و نزمکردنەوە و بچووککردنەوە و نابیناکردنی ئەوی دیکە نییە، زمانێکە بۆ پەنهانکردن و شاردنەوە و داپۆشین نییە.\nئەوی پ ک ک بەهێز دەکات ئەو باوەڕە مەتینەیە کە دۆخی ئەوڕۆی کورد و کوردستان دەتوانرێت بگۆڕدرێت و حەتمەن پێکەوە دەتوانین بۆ باشتری بگۆڕین.\nبێگومان دڵت خۆش بێت و زۆریش شاناز بە کاتێک کە هێزی پاراستنی گەل داگیرکاران سزا دەدەن، بەڵام بەر لەوەش هەر دڵخۆش بە و شاناز بە چون سەدان هۆ هەن کە لە ڕاستییدا هەوێنی ئەو سەرکەوتنە چەکدارییە مەیدانیانەن.\nتۆش بە پێی توانای خۆت لەو خەباتەدا بەشدار بە، دڵنییابە پشکی تۆ لەو تێکۆشانەدا ئەوەندە گرینگە کە دەبێت بە هۆی ئەوەی زۆر زووتر ئەم داگیرکارە کۆنەپەرستە دڕندانە ببەزێنین. بەشداریی سەربەرزانە و خۆبەخشانەی تۆ لانی کەم ژیانێک دەپارێزێت و لە کوردستانێکی ئاوەدان و سەربەخۆ و ئازاد نزیکترمان دەکاتەوە.\n1 ئەگەر ئاڵای باشوور زمانی هەبووایە!\n2 مەسعود بارزانی بەرپرسی سەرەکیی ئەم داڕمانەیە!\n3 بە نەهێشتنی پ ک ک باشوور دەبێت بە دەوڵەت


صفحه اصلیبەرهەمەکانزیادکراوەکانی کۆنکرێت شلکەرەوەی بەهێزی نۆتراڵ کۆنکرێت\nشلکەرەوەی بەهێزی نۆتراڵ کۆنکرێت:\nبەهێزترین جۆری زیادکراوەی شلکەرەوەی کۆنکرێت و کەمکەرەوەی ئاوی بەکارهێنراوە.\nئەم مادە زیادکراوە کۆنکرێتییە جگە لە ئاسانکردنەوەی جێبەجێکردنی کۆنکرێت دەبێتە هۆی خێرایی بەدەستهێنانی خۆڕاگری لە بارودۆخی لەبەرچاوگیراودا و زیادبوونی خۆڕاگری سەرەتایی و کۆتایی کۆنکرێت.\nلەگەڵ ستانداردەکانی ASTM C494 type F و ستانداردی دەوڵەتی ئێران ISIRI 2930 گونجاوە.\n زیادبوونی پێکەوەنووسانی کۆنکرێت.\n كەمکردنەوەی درزکردنی کۆنکرێت.\n زیادبوونی خۆڕاگری گوشاری .\n خۆڕێکخەری لەگەڵ جۆرەکانی چیمەنتۆی پۆرتلاند\n کاتی پاراستنی سلامپ (نزمبوونەوە) 30 تاکوو 45 خولەک.\n زیادبوونی شلبوونەوەی کۆنکرێت (زیادبوونی سلامپ) .\n ئاسانی پەمپاژ و کەمکردنەوەی خراپبوونی کەرەستەکان\n كەمبوونەوەی ڕێژەی ئاو بە چیمەنتۆ نزیکەی 12 % تاکوو 20 %\n تێکردنی کۆنکرێت لە جۆرەکانی پێکهاتەی شیشدار و بێ شیش لە پلەی گەرمای ئاساییدا.\n جێبەجێکردنی کۆنکرێتی خشت، فۆندێیشن، ئەستوون، دیوار، پردەکان و...\n بەرهەمهێنانی پارچەی لە پێشەوە دروستکراو .\n کۆنکرێتی لە پێشەوە دروستکراو .\n ڕووی بنەوەی ڕەقی پیشەسازی.\nڕێژەی ڕێکی بەکارهێنانی شلکەرەوەی بەهێزی نۆتراڵ کۆنکرێت لە ڕێگەی تاقیکردنەوەکانی کارگەییەوە دیاری دەکرێت. بەڵام بە پێی سلامپی لەبەرچاوگیراو و جۆری کەلوپەلی بەردین و ڕێژەی ئاو بە چێمەنتۆ، ئەم ڕێژەیە نێوان 5/ تاکوو 1/2 لەسەدی کێشی چیمەنتۆی بەکارهێندراو دەبێت.\n دەکرێ لەگەڵ هەموو ئاوی تێکەڵکراوی کۆنکرێت یان بەشێک لە لەو تیکەڵ بکرێت و بە کۆنکرێتەوە زیاد بکرێت.\n دەکرێ بە تێکەڵەی ئامادەکراوی کۆنکرێتەوە زیاد بکرێت و پاش تێکەڵبوونی تەواو کرداری تێکردنی کۆنکرێت دەست پێبکات.\nکێشی تایبەت: 0.02 ± 1.12 کیلۆگرام لەسەر لیتر\nڕەنگ: قاوەیی تۆخ\nPH: 0.5 ± 8\nیۆن کلۆر: نییە (کەمتر لە ستانداردBS 5075)\nشێوازی پاراستن :\nساڵێک لە پێچانەوەی سەرەتاییدا، دوور لە وێکەوتنی درێژخایەنی تیشکی هەتاو، لە پلەی گەرمای 5 تاکوو 35 پلەی سانتیگراددا توانایی پاراستنی هەیە\nگاڵۆنی 25 کیلۆگرامی


✌ عەبدوڵڵا ئیبراهیمی شەهیدان\nدانیشتووی: نستان بەرپرسایەتی: پێشمەرگە ساڵی شەهی [ زۆرتر... 👁] ✖ ✖ 0 0 ✔ 74% ✍ هـ.ب. 21-12-2010 13:32:55\n👫 عەبدوڵڵا ئیبراهیمی کەسایەتییەکان\n📅 کاتی تۆمارکردن Feb 26 2019 6:38AM\nمن لەدایکبووی شاری پیرانشارم, هەر لەمنداڵییەوە حەز [ زۆرتر... 👁] ✖ ✖ 2 3 ✔ 99% ✍ م.ب. 26-2-2019 6:38:36\n✌ عەبدوڵڵا ئیبراهیمی 2 شەهیدان\nدانیشتووی: سەردەشت بەرپرسایەتی: سەرپەل ساڵی شەهی [ زۆرتر... 👁] ✖ ✖ 0 0 ✔ 78% ✍ هـ.ب. 21-12-2010 17:23:41\n✌ عەبدوڵڵا ئیبراهیمی 3 شەهیدان\nدانیشتووی: تەختیزەنگی بەرپرسایەتی: پێشمەرگە ساڵی [ زۆرتر... 👁] ✖ ✖ 0 0 ✔ 74% ✍ هـ.ب. 21-12-2010 17:23:41


كۆبوونەوەی شاندی پارتی و یەكێتی ده‌ستیپێكرد\nكۆبوونەوەی شاندی پارتی و یەكێتی لە پیرمام- فۆتۆ: ئاراس ئەحمەد\nكەمێك پێش ئێستا، شاندی دانوستانكاری یەكێتیی نیشتمانی كوردستان گەیشتە بارەگای مەكتەبی سیاسیی پارتیی دیموكراتی كوردستان لە پیرمام و كۆبوونەوەی نێوانیان، بۆ تاوتوێكردنی پێكھێنانی كابینەی نوێی حكوومەتی ھەرێمی كوردستان دەستی پێ كرد.\nئاراس ئەحمەد، پەیامنێری كوردستان24 رایگەیاند: "لە كۆبوونەوەی ئەمڕۆی شاندی پارتی و یەكێتیدا، گفتوگۆ لەبارەی پێكھێنانی كابینەی نوێی حكوومەت دەكرێت. ھەروەھا تاوتوێی بەركەوتەی یەكێتی لە حكوومەت دەكرێت. پێشتر یەكێتی داوای چەند پۆستێكی لە پارتی كردبوو، ئەمڕۆ شاندی پارتی لەسەر ئەو پرسە گفتوگۆ لەگەڵ شاندی یەكێتی دەكات".\nبەپێی زانیارییەكانی پەیامنێرمان: "ئەگەر ئەمڕۆ پارتی و یەكێتی نەگەیشتنە رێككەوتن، شاندی پارتی داوا لە یەكێتی دەكات فراكسیۆنەكەیان بەشداریی لە كۆبوونەوەكانی پەرلەمانی كوردستان بكات".\nپەیامنێری كوردستان24 ئەوەشی زانیوە: "یەكێتی داوای 24%ی پۆستەكانی حكوومەتی لە پارتی كردووە، پارتیش پێی وایە ئەو رێژەیە زۆرە، چونكە یەكێتی 21 كورسیی پەرلەمانی ھەیە".\nشاندی پارتی پێكھاتووە لە كەمال كەركووكی، كاكەمین نەجاڕ، عەلی حوسێن، ھێمن ھەورامی، عەلی عەونی، فرسەت سۆفی، دڵشاد شەھاب. شاندی یەكێتی بریتین لە عیماد ئەحمەد، رەفعەت عەبدوڵڵا، شاڵاو كۆسرەت، لاھور شێخ جەنگی، عەدنان حەمە مینە،لەتیف شێخ عومەر.\n05 ئێران دەستگیرکردنی تۆڕێکی سیخووڕی ئەمەریکی راگەیاند\n06 پرسەنامەیەك لە سەرۆکی حکوومەتی هەرێمی کوردستانەوە


کوردیپێدیا - کۆمپانیایەکی گەوەی نەوت کارەکانی لە هەرێم فراواندەکات\n📊 کۆمپانیایەکی گەوەی نەوت کارەکانی لە هەرێم فراواندەکات | 🏷 پۆل: ئامار و راپرسی | زمانی بابەت: 🏳 کوردیی ناوەڕاست | 👁🗨\nکۆمپانیایەکی گەوەی نەوت کارەکانی لە هەرێم فراواندەکات\nبەڕێوەبەری جێبەجێکاری کۆمپانیای گاز پرۆمگاز پرۆم نەفت ئاشکرایدەکات بەپێی رووپێوەکان، یەدەگی نەوتی بلۆکی گەرمیانگەرمیان کە دەتوانرێت دەربهێنرێت، بە هەشت ملیۆن تۆن مەزەندە دەکرێت.\nسیرگی بیتروڤ، بەڕێوەبەری جێبەجێکاری کۆمپانیای گازپرۆم نەفت لەدیدارێکدا لەگەڵ گۆڤاری نەفت ئیکۆمباس کە ئەمڕۆ 28ی ئەیلول بڵاوکراوەتەوە، رایگەیاندوە لە بلۆکی نەوتی گەرمیان 8 ملیۆن تۆن نەوتی یەدەگ هەیە، کە دەتوانرێت دەربهێنرێت.\nراشیگەیاندووە، سەرقاڵی لێدانی دووەم بیری نەوتن، دوای ئەوەش زانیاری جیۆلۆجی ورد و ژمارەی نوێیان دەستدەکەوێت.\nرونیشیکردۆتەوە بەلێدان و هەڵکەندنی یەک بیری نەوت زانیار و داتای جیۆلۆجی وردمان دەست ناکەوێت ئاشکراشیکردووە بەرهەمی نەوتی رۆژانەی کێڵگەی سەرقەڵاسەرقەڵا 7631 بەرمیلە.\nپێشبینیشیکردوە لە کۆمەڵگەی نەوتی گەرمیان لە ساڵی 2019 تا 2022 بەرهەمی نەوت بگاتە یەک ملیۆن تۆن لە ساڵێکدا.\nئاماژەی بۆ ئەوەشکردوە گازپرۆم سەرقاڵی کۆکردنەوەی داتا و زانیارییە سەبارەت یەدەگی غاز لە کۆمەڵگەی گەرمیان، ئەوەش بۆ ئەوەی دەست بکەن بە دامەزراندنی ژێرخانی غاز لە ناوچەکە.\n➕ ئەم بابەتە لەلایەن: (هاوڕێ باخەوان)ەوە لە: Sep 29 2017 9:11AM تۆمارکراوە\n📷 فایلی وێنە 1.0.1 39 KB Sep 29 2017 9:13AM هاوڕێ باخەوان


میلیشیاكانی حه‌شدی شه‌عبی دژى ناتۆ ده‌وه‌ستنه‌وه\nله‌كاتێدا هاوپه‌یمانى ئه‌تڵه‌سى "ناتۆ" بڕیارى هه‌ناردنى هێزى بۆ عێراق داوه، میلیشیاكانى عه‌سائیبى ئه‌هلى حه‌ق، دژى هاتنى ئه‌و هێزه ده‌وه‌ستنه‌وه و ده‌ڵێن "عێراق پێویستى پێى نییه".\nنه‌عیم عه‌بوودى گوته‌بێژى میلیشیاى ئه‌هلى حه‌ق كه له‌لایه‌ن قه‌یس خه‌زعه‌لى سه‌رۆكایه‌تى ده‌كرێت، بۆ پێگه‌ی "RT"ی ڕاگه‌یاند، ئه‌وان له‌گه‌ڵ هاتنى هێزه‌كانى ناتۆ نین، هاتنى هه‌ر هێزێكى سه‌ربازى بۆ عێراق پێویستى به ره‌زامه‌ندى په‌رله‌مان هه‌یه، ئێمه‌ش بوونى هه‌ر هێزێكى جه‌نگاوه‌ر له‌سه‌ر خاكى عێراق ره‌ت ده‌كه‌ینه‌وه.\nعه‌سائیبى ئه‌هلى حه‌ق یه‌كێكه له‌و میلیشیایانه‌ى له ریزه‌كانى حه‌شدى شه‌عبیدایه، به‌پێى راپۆرته نێوده‌وڵه‌تییه‌كان، ئه‌م میلیشیایه له‌لایه‌ن ئێرانه‌وه هاوكارى ده‌كرێت و له ماوه‌ی ڕابردوویش له‌لایه‌ن ئه‌مه‌ریكاوه خرایه لیستی تیرۆره‌وه.\nنه‌عیم عه‌بوودى بوونى هێزى ناتۆ له عێراق به پێشیلكاریى سه‌روه‌ریى وڵاته‌كه ده‌زانێ و ئاماژه‌ی دا، "سه‌ره‌ڕاى ئه‌مه‌ش عێراق پێویستى به هیچ هێزێك نییه، چونكه سوپا و پۆلیس و حه‌شدى شه‌عبى هه‌یه".\nدوێنێ یه‌نس ستۆلتنبێرگ ئه‌میندارى گشتى هاوپه‌یمانى ئه‌تڵه‌سى ناسراو به "ناتۆ" ئاشكراى كرد، هاوپه‌یمانى ناتۆ ره‌زامه‌ندى داوه له‌سه‌ر ناردنى هێزێك بۆ عێراق.\nوه‌ك ئه‌میندارى گشتى ناتۆ ئاماژه‌ى بۆ كردووه، هێزه‌كان له‌لایه‌ن كه‌نه‌داوه سه‌رۆكایه‌تى ده‌كرێن و ژماره‌یان 250 ڕاهێنه‌ر ده‌بێ، ئه‌ركیان مه‌شق پێكردنى هێزه‌كانى عێراقه.\nهاوپه‌یمانی باكوری ئه‌تڵه‌سی "ناتۆ" زۆرینه‌ی وڵاته‌كانی له هاوپه‌یمانی له‌ناوبردنی داعش له عێراق و سووریا به‌شدارن، بۆیه له سه‌ره‌تای شه‌ڕی داعشه‌وه تا ئێسته به ناردنی ڕاهێنه‌ر و كردنه‌وه‌ی بنكه‌ی مه‌شق و ڕاهێنانی سه‌ربازی هاوكاری زۆری پێشكه‌شی عێراق كردووه.


به بڕیارێكی سه‌رۆكی تونس په‌رله‌مان سڕكرا و حكومه‌تیش هه‌ڵوه‌شێندرایه‌وه | KURDPLAT\nبه بڕیارێكی سه‌رۆكی تونس په‌رله‌مان سڕكرا و حكومه‌تیش هه‌ڵوه‌شێندرایه‌وه\nکوردپلات 7/26/2021 11:37:00 ص ليست هناك تعليقات\nقه‌یس سه‌عید، سه‌رۆكی تونس به بڕیارێك به‌پێی به‌ندی 80 له ده‌ستووری تونس هه‌موو ده‌سه‌ڵاته‌كانی ئه‌نجومه‌نی نوێنه‌رانی وڵاته‌كه‌ی سڕكرد و پارێزبه‌ندی له‌سه‌ر په‌رله‌مانتارانی وڵاته‌كه‌ی هه‌ڵگرت، له‌گه‌ڵ ئه‌وه‌ش "هیشام مه‌شیشی" سه‌رۆك وه‌زیرانی له پۆسته‌كه‌ی دوورخسته‌وه.\nدوێنێ ئێواره سه‌رۆكی تونس بڕیاره‌كه‌ی ده‌ركرد، به‌پێی بڕیاره‌كه‌ش "قه‌یس سه‌عید" سه‌رۆكایه‌تی دادگای باڵا ده‌كات، بۆ ئه‌وه‌ی سه‌رپه‌رشتی هه‌موو ئه‌و دۆسیه و تاوانانه ده‌كات، كه به‌رامبه‌ر به تونس ده‌كرێت، ئه‌مه‌ش به هاوكاری سه‌رۆك وه‌زیرانی نوێ، كه بڕیاره سه‌رۆكی تونس له ماوه‌یه‌كی نزیكدا دیاریبكات. خه‌ڵكی تونس به‌هۆی سڕكردنی په‌رله‌مان و له‌كارلادانی سه‌رۆك وه‌زیران ئاهه‌نگ ده‌گێڕن\nلایه‌نگرانی "قه‌یس سه‌عید" به‌هۆی بڕیاركه‌وه ئاهه‌نگیان گێڕا، پێیان وایه ئه‌مه ده‌بێته هۆی شكستی "بزووتنه‌وه‌ی نه‌هزه"ی ئیسلامی، كه زۆرترین كورسی په‌رله‌مانیان هه‌یه و "راشد غه‌نوشی" سه‌رۆكایه‌تی بزووتنه‌وه‌كه ده‌كات و له‌هه‌مانكاتدا سه‌رۆكی په‌رله‌مانی تونسیشه.\nچه‌ند كاتژمێرێك دوای بڕیاره‌كه‌ی سڕكردنی په‌رله‌مان، به‌ره‌به‌یانی ئه‌مڕۆ دووشه‌ممه (26ی ته‌ممووز/ یۆلیۆی 2021) سوپای تونس رێگرییان له سه‌رۆكی په‌رله‌مان و ژماره‌یه‌ك په‌رله‌مانتاری تونس كرد، بچنه باڵه‌خانه‌ی په‌رله‌مان.\n"راشد غه‌نوشی" له‌گه‌ڵ ژماره‌یه‌ك په‌رله‌مانتار له‌به‌رده‌م په‌رله‌مان چاوه‌ڕوانی ئاماده‌بوونی رۆژنامه‌نووسان بوون و دواتر له په‌خشی راسته‌وخۆدا له تۆڕی كۆمه‌ڵایه‌تی فه‌یسبووك رووبه‌ڕووی سوپای تونس وه‌ستانه‌وه.\nغه‌نووشی رووی له سوپای وڵاته‌كه‌ی كرد و داوای كردنه‌وه‌ی ده‌رگای په‌رله‌مانی كرد و گوتی: "سوپاكه‌مان به‌رگری له شۆڕش كرد و پاراستی، ئه‌ی سوپای نیشتمان چاوه‌ڕێی ئه‌وه‌تان لێده‌كه‌ین، كه پارێزگاری له نیشتمان و ئایین بكه‌ن".\nیه‌كێك له په‌رله‌مانتاره‌كانی "بزووتنه‌وه‌ی نه‌هزه" رووی قسه‌ی له سه‌ربازێكی سوپا كرد و گوتی: "ئێمه سوێندمان خواردووه، كه پارێزگاری له ده‌ستوور بكه‌ین"، یه‌كێك له سه‌ربازانی سوپاكه‌ش وه‌ڵامی دایه‌وه و گوتی: "ئێمه‌ش سوندمان خواردووه كه به‌رگری له نیشتمان بكه‌ین". خه‌ڵكی تونس به‌هۆی بڕیاره‌كه‌ی سه‌رۆكی تونس ئاهه‌نگ ده‌گێڕن\nسه‌رچاوه میدیاییه‌كانی تونس ئاماژه‌یان به‌وه كرد، ئێواره‌ی دوێنی "هیشام مه‌شیشی" سه‌رۆك وه‌زیرانی تونس بۆ كۆبوونه‌وه‌یه‌ك بانگهێشتی كۆشكی سه‌رۆكایه‌تی له قیرتاج كراوه، دوای ئه‌وه په‌یوه‌ندی له‌گه‌ڵیدا پچڕاوه، باس له‌وه‌ش كراوه، ره‌نگه له‌لایه‌ن سوپای وڵاته‌كه ده‌ستبه‌سه‌ر كرابێت.\nقه‌یرانی وڵاته‌كه له‌وه‌وه ده‌ستی پێكرد، كاتێك مه‌شیشی سه‌رۆكی تونسی فه‌رامۆش كرد و له هه‌مواركردنه‌وه‌ی وزاریدا پرس و رای پێنه‌كردووه، كێشه‌كه له‌نێوان سه‌رۆكی تونس و سه‌رۆك وه‌زیران و سه‌رۆكی په‌رله‌مان دوورست بووه ره‌وشه‌كه ئاڵۆزتر بووه. خه‌ڵكی تونس به هه‌ڵوه‌شاندنه‌وه‌ی حكومه‌ت و سڕكردنی په‌رله‌مان خۆشحاڵن


بەرپرسی فەرمانگەی رێگاو بانی سۆران.. چارەسەر کردنی رێگای کەمەربەندی سۆران گوژمەیەكی زۆری پێویستە | دەزگاى زارى کرمانجى\nبەرپرسی فەرمانگەی رێگاو بانی سۆران.. چارەسەر کردنی رێگای کەمەربەندی سۆران گوژمەیەكی زۆری پێویستە\nبەرپرسی فەرمانگەی چاککردنەوەو پاراستنی رێگاوبانی سۆران دەڵێت " بۆ چارەسەر کردنی ئەم شوێنانەی کە مەترسی رووچوونیان هەیە لە تەنیشت ڕێگای كەمەربەندی سوران، دەرخستەیەکمان کردووەو گوژمەیەکی زۆری پێویستە.\nئەندازیار خوسرەت سادق دری، بەرپرسی فەرمانگەی چاککردنەوەو پاراستنی رێگاوبانی سۆران، بە زاری كرمانجی گووت " وەک تیمێکی ئەندازیاری به ئاگاداری قایمقامی قەزای سۆران، ڕوپێوی و دەرخستەمان بۆ تەنیشتە لار (Side slope)ی ڕێگای كەمەربەندی سوران گردی باپشتیان کردووە، كە ماوەیەکە دەرزی تێ كەوتووە و مەترسیە رووچوونی هەیە".\nگووتیشی "دەرخستەیەکەمان بە راپۆرتێک بۆ سەرووی خۆمان بەرز کردۆتەوە بۆ ئەوەی گوژمەیەکی بۆ تەرخان بکرێت و دەست بە لابردنی ئاستەنگ و مەترسیەکانی ئەم ڕێگا سەرەکەیە بکرێت، کە زیاتر لە 650 ملیۆن دینار بۆ ئەنجامدانی ئەم پڕۆژەیە پێویستە.


ڕوونكردنه‌وه‌یه‌ك له فڕۆكه‌خانه‌ى نێوده‌وڵه‌تى سلێمانى یه‌وه\nله‌كاتێكدا هه‌رێمه‌كه‌مان به بارودۆخێكى دژوارى ڕووبه‌ڕووبوونه‌وه‌ى ڤایرۆسى كۆرۆنا دا تێپه‌ڕده‌بێت , به‌داخه‌وه كه‌سانێكى نابه‌رپرس و هه‌ندێك په‌یج و ناوه‌ندى میدیایى به‌رده‌وامن له بڵاوكردنه‌وه‌ى هه‌واڵى ناڕاست و چه‌واشه‌كارى كه بوونه‌ته سه‌رچاوه‌یه‌كى خراپ بۆ دروستكردن و بڵاوكردنه‌وه‌ى ترس و دڵه ڕاوكێ لاى هاونیشتمانیانمان .\nلێره‌دا بۆى ڕایى گشتى ڕاده‌گه‌یه‌ین كه سه‌ر له‌سه‌ره‌تایى سه‌رهه‌ڵدانى ڤایرۆسى كۆرۆنـــاوه له سۆنگى هه‌ستكردن به به‌رپرسیاریه‌تى و بۆ پاراستنى ئاسایشى ته‌ندروستى هاونیشتمانیانمان فڕۆكه‌خانه‌ى نێوده‌وڵه‌تى سلێمانى به‌هه‌مه‌ئاهه‌نگى له‌گه‌ڵ به‌ڕێوه‌به‌رایه‌تى گشتى ته‌ندروستى سلێمانى یه‌كه‌م هه‌نگاوى نا بۆ دروستكردنى كه‌ره‌نتینه له هه‌رێمى كوردستان و عێراقدا و له 29/1/2020 ده‌ستپێشخه‌رى كرد كه ناو فڕۆكه‌خانه‌دا بینایه‌كى ئاماده‌كرد تایبه‌ت به‌كه‌ره‌نتینه‌كردنى ئه‌و هاوڵاتیانه‌ى كه له‌ووڵاتى (چین) ه‌وه ده‌گه‌ڕانه‌وه , هه‌ر ئه‌وكاته‌ش هه‌ندێك له‌و ناوه‌ندى میدیایانه‌ى ئێستا , به‌رده‌وام له هه‌وڵى بڵاوكردنه‌وه‌ى هه‌واڵى چه‌واشه‌كاریدابوون و  گرنگى بابه‌ته‌كه‌یان به‌شێوه‌یه‌كى تر پێوانه ده‌كرد .\nئه‌وه‌ى لێره‌دا مه‌به‌ستمانه زیاتر تیشكى بخه‌ینه سه‌ر فڕۆكه‌خانه‌ى نێوده‌وڵه‌تى سلێمانى له ژێر بڕیار و به‌یانه‌كانى لیژنه‌ى باڵاى ڕووبوونه‌وه‌ى ڤایرۆسى كۆرۆنا كارده‌كات و هه‌ر بڕیار و به‌یانێك له به‌ڕێزیانه‌وه ده‌رچووبێت ده‌ستبه‌جێ له فڕۆكه‌خانه‌دا جێ به‌جێ كراوه , به‌داخه‌وه دوێنێ 23/3/2020 له ڕاگه‌یاندنى توشبوانى كۆرۆنا له هه‌رێمى كوردستاندا یه‌كێك له توشبووه‌كان دانیشتووى شارۆچكه‌ى ده‌ربه‌ندیخانى ئازیزه , ووێڕایى دڵگرانیمان به تووشبوونى ئه‌و هاونیشتمانى یه و ته‌واوى تووشبووانى تر هیواى هه‌رچى زووتر چاكبوونه‌وه‌یان بۆ ده‌خوازین .\nهاونیشتمانیانى ئازیز ئه‌و به‌ڕێزه له 6/3/2020 له ڕێگه‌ى فڕۆكه‌خانه‌ى نێوده‌وڵه‌تى سلێمانى یه‌وه گه‌ڕاوه‌ته‌وه و له‌لایه‌ن تیمه‌كانى ته‌ندروستى یه‌وه پشكنین بۆ ئه‌و و سه‌رجه‌م سه‌رنشینه‌كانى ترى ناو فڕۆكه‌كه كراوه , وه له‌و ڕێكه‌وته‌دا هیچ فه‌رمانێكى لیژنه‌ى باڵا نه‌بووه بۆ كه‌ره‌نتینه‌كردنى هه‌ر هاوڵاتیه‌ك كه له‌ووڵاتانى ئه‌وروپا وه ده‌گه‌ڕانه‌وه , جگه له ووڵاتى ایتاڵیا , وه  ئه‌مه له‌كاتێكدا كه ته‌واوى سه‌رنشینه‌كانى ناو فڕۆكه‌كه هیچ ئاماژه‌یه‌كى توشبوون به ڤایرۆسیان نه‌بووه و فڕۆكه‌خانه‌ش به‌بێ بوونى فه‌رمان ناتوانێت ڕێگرى له هیچ گه‌شتیارێك بكات كاتێك له پشكنین ده‌رده‌چن و هیچ كێشه‌یه‌كیان نه‌بێت .\nبۆیه لێره‌وه دڵنیایى ده‌ده‌ینه هه‌موولایه‌ك ئه‌م هه‌واڵه ناڕاست و چه‌واشه‌كاریانه دوورن له ڕاستى یه‌وه و وه هه‌موو ئه‌و په‌لاماردانانه نــه‌ك ساردمان ناكاته‌وه به‌ڵكـــو تـــاوى زیاترمان ده‌دات بۆ خزمه‌تكردنى گشتى وه خۆشمان به‌راوورد ناكه‌ین به هیچ شوێنێك و هیچ كه‌سیش به دڵسۆز و خه‌مخۆرت نازانین , باشتریش وایه ئه‌و په‌یج و ناوه‌نده میدیایانه ووردتر بڕوانن كه كه‌سێك ماڵى له شووشه‌بێت ناكرێت به‌رد بگرێته شوێنى تر .\n....ئێوه ته‌ندروست باشبن و پابه‌ندى ڕێنماییه‌كان بن , ئێمه‌ش به‌رده‌وام ده‌بین له خزمه‌تكردنتان .\nبەشی پەیوەندییەگشتیەکان و ڕاگەیاندنی\nفڕۆکەخانەی نێودەوڵەتی سلێمانی\n97 جار خوێندراوه‌ته‌وه\n3/24/2020 4:13:56 PM\nلاهور شێخ جەنگی پرسەنامەیەکی بڵاوکردەوە...\nشەش ئەندامی یەک خێزان لەهەولێر توشی ڤایرۆسی کۆرۆنا بون...\nوردەکاری ھێرشەکەی ئەمشەوی سەر محوەری گوڵەجۆ بزانە...\nبەوێنە..ئەرکی لیژنە کانی پۆلیس بە هاوبەشی بەردەوامن ...\nسەرۆکی فراکسێۆنی یەکێتی سوێند دەخوات تۆڵەی شەهیدەکان دەکەینەوە...\n۱٤کەسی تر لەهەولێر توشی ڤایرۆسی کورۆنا بون...\nبەوێنە..ئەمڕۆی شاری سلێمانی ...


توێژه‌رێكی بواری كۆرۆنا: قورسه ئه‌نفلۆنزاو كۆرۆنا له‌یه‌كتری جیابكرێته‌وه PUKmedia یەکێتیی نیشتمانیی کوردستان\nتەندروستی 07:10 PM - 2021-10-23\nتوێژه‌رێكی بواری كۆرۆنا ئه‌مڕۆ شه‌ممه 23ی تشرینی یه‌كه‌م 2021 جه‌ختیكرده‌وه كه قورسه بتوانرێت له‌ڕێگه‌ی نیشانه‌كانه‌وه ئه‌نفلۆنزاو كۆرۆنا له‌یه‌كتری جیابكرێته‌وه، ئاماژه‌شیدا كه نیمچه ئه‌سته‌مێكه بتوانرێت جیاوازی له‌نێوان هه‌ردوو نه‌خۆشییه‌كه‌دا بدۆزرێته‌وه.\nله‌و باره‌یه‌وه، د.ئوسامه عانی ده‌رمانسازو پسپۆڕ له‌بواری كۆرۆنا له‌لێدوانێكی تایبه‌تدا بۆ PUKmedia ئاشكرایكرد كێشه‌كه له‌وه‌دایه ئه‌نفلۆنزاو كۆرۆنا هه‌مان نیشانه‌یان هه‌یه‌و ته‌نهاش له‌ڕێگه‌ی پشكنینی تاقیگاوه ده‌توانرێت جۆری نه‌خۆشییه‌كه ده‌ستنیشان بكرێت.\nراشیگه‌یاند، وه‌ك ئاشكرایه ئه‌وانه‌ی تووشی كۆرۆنا ده‌بن هه‌ستی بۆن و تامكردنیان نامێنێت، جگه‌له‌وه نیشانه‌كان له‌هه‌ردوو نه‌خۆشییه‌كه‌دا چوونیه‌كن، ئاماژه‌شیدا كه ئه‌وانه‌ی تووشی كۆرۆنای گۆڕاوی ده‌لتا ده‌بن هه‌ڵامه‌ت و پژمینیان هه‌یه‌و قورسیشه له‌ڕێگه‌ی نیشانه‌كانیانه‌وه جیاوازییه‌كانیان ده‌ستنیشان بكرێت.\nجه‌ختیشی كرده‌وه كه ده‌كرێت له‌ڕێگه‌ی پشكنینی تاقیگاوه جۆری نه‌خۆشییه‌كه بزانرێت و واش پێویست ده‌كات توشبووانی ئه‌و دوو نه‌خۆشییه خۆیان كه‌ره‌نتین بكه‌ن و رێ له‌گواستنه‌وه‌ی ڤایرۆسه‌كه بگیرێت، له‌ئێستادا له‌سایه‌ی بڵاوبوونه‌وه‌ی په‌تاكه‌و ده‌ركه‌وتنی ئه‌و نیشانانه پێویسته پێشبینی هه‌موو ئه‌گه‌رێكی خراپ بكرێت.


سەرگوزەشتەی ژیانى ١٩٨٨-١٩٨٠ - وێب سایتى فتح لله گوله‌ن.\nWritten by fgulen.com. Posted in سەرگوزەشتەی ژیانى.\nسەرگوزەشتەی ژیانى ١٩٨٨-١٩٨٠\nله ٠٥.٠9.١9٨٠ كۆتا وتارى بۆرنۆڤا پێشكه‌ش كرد و دواتر له‌گه‌ڵ ئۆزاڵدا یه‌كتریان بینى\nله ١٢ ئه‌یلولى ١9٨٠ هه‌فته‌یه‌ك پێش كوده‌تاى سه‌ربازى له ڕۆژی جومعه‌ى ٥ ى ئه‌یلولداكۆتا وتارى پێشكه‌ش كرد ، دواتر له دواى وتاره‌هكه له ژورى پێش نوێژى مزگه‌وته‌كه‌دا له‌گه‌ڵ تورگوت ئۆزاڵدا یه‌كتریان بینى\n١٢.٠9.١9٨٠ كوده‌تاى سه‌ربازى\nبه‌هۆى ئه‌و كوده‌تا سه‌ربازییه‌ى كه له له‌به‌روارى ١٢ ئه‌یلولى ١9٨٠ ڕویدا نه‌یده‌توانى فه‌رمانبه‌رییه‌تیه‌كه‌ى به شێوه‌یه‌كى ته‌واو بكات له‌به‌ر ئه‌م هۆكاره ئیزنێكى ٤٥ ڕۆژى وه‌رگرت\n٢٥.١١.١9٨٠ ده‌رچوونى ته‌عینى له چه‌ناككه‌ڵا\nسه‌ڕه‌ڕاى ئه‌وه‌ى كه وه‌كو وتار خوێن له ناوه‌ندى چه‌ناككه‌ڵا دامه‌زرا وه‌لێ به‌هۆى نه‌خۆشییه‌وه نه‌یتوانى ده‌ست پێبكات\n٢٠.٠٣.١9٨١ ده‌ست له‌كاركێشانه‌وه‌ى له وتاردان\nهه‌ر له دواى كوده‌تاى سه‌ربازى ١٢ ى ئه‌یلو‌لى ١9٨٠ لێكۆڵینه‌وه و به‌دواداچوون به‌شێوه‌یه‌كى توند ده‌ستیپێكرد ، هه‌ربه‌هۆى ئه‌و هه‌موو مه‌رجه قورسانه‌ى كه دایان نابوو ده‌ستى له كاره‌كه‌ى كێشایه‌وه\nگه‌ڕانى به ئه‌نادۆڵدا\nسه‌ڕه‌ڕاى ئه‌وه‌ى كه له ساڵى ١9٨٣ دا هه‌ڵبژاردن و ده‌نگدانێكى ئازاد كرا به‌ڵام هێشتاش كاریگه‌رى پێشووى له‌سه‌ر مابۆوه . به‌م هۆیه‌وه له هه‌موو شوێنێكدا نه‌یده‌توانى وتار پێشكه‌ش بكات\n١٢ . ٠١ . ١9٨٦ ده‌ست گیر كردنى له بوردور و، ئازادكردنى له دواتردا\n٠٦. ٠٤ . ١9٨٦ دواى شه‌ش ساڵ له مزگه‌وتى گه‌وره‌ى چامڵجه‌دا وتارى پێشكه‌ش كرد\nبه‌هۆى یادى ئیسرا و میعراج و هه‌م مه‌ڕاسیمى كردنه‌وى مزگه‌وتى گه‌وره‌ى چامڵجه دواى شه‌ش ساڵ بۆ یه‌كه‌م جا چووه‌وه سه‌ر مینبه‌ر\n٠٦.٠٦.١9٨٦ ڕۆیشتنى بۆ حه‌ج\n٠١. ٠٧ . ١9٨٨ ده‌ست كردن به‌نووسنین له كۆڤارى (Yeni Ümit ) دا\nگۆڤارى (Yeni Ümit) له ١ ته‌موزى ١9٨٨ دا دامه‌زراوه و گۆڤارێكى وه‌رزیه و له سێمانگدا جارێك ده‌رده‌چێت و تا ئێستاش به‌رده‌وامه ، مامۆستا ده‌ستى كرد به‌ناردنى نوسین بۆ ئه‌م گۆڤاره و وه یه‌كه‌م سه‌رباسى ئه‌م گۆڤاره ناوى" له دۆخى خاكى Yeni Ümit دا " بوو\nCreated on 01 شوبات 2013 .


جەمیل هەورامی: كێشەكانی هاوسەرۆكانی یەكێتی لەسەر دەسەڵاتە نەک چاکسازی بۆ یەکێتی\nجەمیل هەورامی، کۆمەڵەى پێشمەرگە دێرینەکانى کوردستان\nسەرۆکى کۆمەڵەى پێشمەرگە دێرینەکانى کوردستان رایگەیاند، کۆبوونەوەى ئەمڕۆى مەکتەبى سیاسى لەبارەى هاوسەرۆکانى یەکێتى بێ ئەنجام بووە، دەشڵێت، "هەنگاو نراوە بۆ ئەوەی یەکێتی و گۆڕان یەکبگرنەوە".\nجەمیل هەورامى سەرۆکى کۆمەڵەى پێشمەرگە دێرینەکانى کوردستان لەمیانەى بەشداریکردنى لە بەرنامەى تاوتوێى کەناڵی ئێن ئاڕتیدا ئاماژەى بەوە کرد، ئەمڕۆ کۆبوونەوەى مەکتەبى سیاسى لەبارەى کێشەکانى هاوسەرۆکانى یەکێتى بێ ئەنجام بووە و باس لەو بابەتەش کراوە و نەگەیشتوونەتە هیچ ئەنجامێک.\nسەرۆکى کۆمەڵەى پێشمەرگە دێرینەکانى کوردستان وتیشى، چاوەڕێ دەکرێت کۆبوونەوەى ئەنجومەنى سەرکردایەتى بکرێت و لەوێدا کێشەکان تاوتوێ بکرێن و یەکلایى بکرێتەوە.\nجەمیل هەورامى رونیکردەوە، پێکهاتەى حزبەکەى بۆ سیستمى هاوسەرۆکى ناگونجێت و وتى، ناکرێت حزبێکى وەک یەکێتى دوو کەس بەڕێوەى ببات، وتیشى، ئەگەر سەرۆکێک و دوو جێگرى هەبووایە باشتر بوو.\nراشیگەیاندووە، "ناکۆکی هاوسەرۆکانی یەکێتی لەسەر دەسەڵاتە نەک لەسەرچاکسازی"، دەشڵێت، "ناکۆکییەکانی یەکێتی زیانی گەورە لە حزبەکە دەدات لە هەڵبژاردندا."\nلەبارەى رۆڵى ئەنجومەنى باڵاى سیاسى یەکێتى لەچارەسەرکردنى کێشەکان، جەمیل هەورامى ئەنجومەنەکە بە بێ رۆڵ و کاریگەریى ناودەبات لە کێشەکان و ئاماژەى بەوە کرد، کە لەوەتەى دامەزراوون هیچ بڕیارێکى نەبووە و هیچ کێشەیەکیان پێ چارەسەر نەکراوە و وتیشى، لەبەر ئەوە بێدەنگن.\nئاماژەى بەوەشکرد، ئەنجومەنى سەرکردایەتیش دابەشبووە و بەوتەى ئەو بەو حاڵەتەش ناتوانێت بڕیار بدات لە کێشەکان.\nسەرۆکى کۆمەڵەى پێشمەرگە دێرینەکانى کوردستان هەوڵدان بۆ رێککەوتنی لاهور جەنگی و بافڵ تاڵەبانی وەکو كوتینی ئاسنی سارد ناوبرد و ئاشكراشی كرد كە سەردانی لاهور جەنگی و بافڵ تاڵەبانی کردووە بەڵام بێ ئومێدیان کردووە و سودی نەبووە.\nجەختیشی لەسەر ئەوە كردەوە كە كێشەكانی هاوسەرۆكانی یەكێتی لەسەر دەسەڵاتە نەک چاکسازی بۆ یەکێتی.\nلەبارەی هاوپەیمانێتی یەكێتی و گۆڕان بۆ هەڵبژاردنی ئەنجومەنی نوێنەرانی عێراق جەمیل هەورامی وتی "هەنگاو نراوە بۆ ئەوەی یەکێتی و گۆڕان یەک بگرن\nلێدوانەکە لەکاتێکدایە کە پێشنیوەڕۆی ئەمڕۆ بە سەرپەرشتی بافڵ تاڵەبانی کۆبونەوەی مەکتەبی سیاسی یەکێتی نیشتمانی کوردستان دەستیپێکرد، یەکەم کۆبونەوەی فەڕمی یەکێتییە لەدوای رووداوەکانی 8ی تەمموزەوەو کۆبونەوەکە بەبەشداری زۆرینەی مەکتەبی سیاسی دەبێت، بەبێ بەشداری لاھور جەنگی ھاوسەرۆکی یەکێتی و بەشێک لەو ئەندامانەی مەکتەبی سیاسی دەبێت کەوا نزیکن لەلاھور جەنگی.


بڕیارە ئاسانكاری بۆ هاوردەكرنی بەنزین بكرێت، پەرلەمانتارێكی پارتیش پێیوایە، لەچەند رۆژی داھاتوو نرخی بەنزین لەھەرێمی كوردستان داببەزێت كەبەھۆی كەم كردنەوەی باج كۆمپانیاكان ناچار دەكرێن نرخی بەنزین دایبەزێنن.\nرێبوار بابكەیی پەرلەمانتاری فراكسیۆنی پارتی لەپەرلەمانی كوردستان، بە ماڵپەڕی فەرمی حزبەكەی ڕاگەیاندووە”ەماوەكانی رابردوو بەدەداچوونی زۆرمان بۆ نرخی بەنزین لەھەرێمی كوردستان كرد و دواتر پەیوەندیمان بە وەزیری سامانە سروشتیەكانەوە كرد و چەند پێشنیازێكمان بۆ دابەزاندنی نرخی بەنزین كرد، بڕیارە لەچەند رۆژی داھاتوودا نرخی بەنزین دابەزێت و كوالێتی بەنزین باشتر دەكرێت”.\nبە وتەی پەرلەمانتارەكەی پارتی”وەزارەتی سامانە سروشتیەكان لەپێناو بەرژەوەندی گشتی و دابەزاندنی نرخی بەنزین، باج لەسەر كۆمپانیاكانی ھاوردەكردنی بەنزین كەم دەكاتەوە لەبەرامبەریشدا كۆمپانیاكان ناچار دەكرێن نرخی بەنزین دابەزێنن”.\nرێبوار بابكەیی دەڵێت”ئەو بەنزینەی لەدەرەوە ھاوردەی ھەرێمی كوردستان دەكرێت، پێویستە كوالێتی بەرزبێت و بەپێی ستانداردبێت، بەپێچەوانەوە رێگە بە ھاوردەكردنی بەنزینی كواڵێت نزم نادرێت، چونكە بەپێی مەرجەكان پێویستە بەنزینی ھاوردەكراو لە كۆنتڕۆڵ دەربچێت و پشكنینی ھونەریشی بۆدەكرێت”.


پاڵه‌وانێتی گۆڕه‌پان و مه‌یدانی عێراق له شاری سلێمانی ئه‌نجام ده‌درێت - كچه پێشكه‌وتوه‌كان و تازه‌پێگه‌یشتوانی پێشمه‌رگه ئاماده‌ن\nدیمه‌نێك له مه‌شقه‌كانی كیژانی پێشمه‌رگه\nبۆ یه‌كه‌م جار و له مێژووی وه‌رزشی و یاری گۆڕه‌پان و مه‌یدانی عێراق پاڵه‌وانێتی گۆڕه‌پان و مه‌یدانی یانه‌كانی عێراق له شاری سلێمانی ئه‌نجام ده‌درێت .\nیه‌كێتی ناوه‌ندی گۆڕه‌پان و مه‌یدانی عێراق بڕیاری دا به ئه‌نجام دانی پاڵه‌وانێتی سێهه‌م و دوا پاڵه‌وانێتی وه‌رزی 2019 ی خۆی كه له شاری سلێمانی ئه‌نجام بدرێت و هه‌روه‌ك یاریگه‌ی زانكۆی سلێمانی میوانداری له یاریه‌كانی ئه‌و پاڵه‌وانێتیه به‌هێزه ده‌كات .\nبڕیاره یاریه‌كانی پاڵه‌وانێتیه‌كه له به‌رواری 18 تا 21 ی مانگی 9 - 2019 و به‌رده‌وام بێت و هه‌روه‌ك یاریه‌كانی بۆ سه‌رجه‌م ئاسته‌كانی كوڕان و كچان له تازه‌پێگه‌یشتوان و لاوان و پێشكه‌وتوان ده‌بێت .\nسه‌باره‌ت به به‌شداری تیپه‌كه‌شیان له‌و پاڵه‌وانێتیه‌دا زه‌رده‌شت ڕه‌فیق سه‌رپه‌رشتیاری گشتی به‌شی گۆڕه‌پان و مه‌یدانی یانه‌ی پێشمه‌رگه له لێدوانێكی تایبه‌ت به پێشمه‌رگه سپۆرت ووتی ، خۆش به‌ختانه و بۆ یه‌كه‌م جار له مێژووی وه‌رزشی عێراق دا پاڵه‌وانێتیه به‌هێزه‌كه‌ی عێراق له شاری سلێمانی ئه‌نجام ده‌درێت و یه‌كێتی ناوه‌ندی گۆڕه‌پان و مه‌یدانی عێراق بڕیاری داوه له واده‌ی خۆی یاریه‌كانی پاڵه‌وانێتیه‌كه ئه‌نجام بدرێت .\nئه‌مه‌و زه‌رده‌شت ڕه‌فیق ئاماژه‌ی به‌وه‌شدا كه یانه‌ی وه‌رزشی پێشمه‌رگه ته‌واوی ئاماده‌كاری كردوه بۆ به‌شداری له یاریه‌كانی ئه‌و پاڵه‌وانێتیه‌دا و له‌سه‌ر هه‌ردوو ئاسته‌كانی كچان به پێشكه‌وتوان و تازه‌پێگه‌یشتوان وه‌ك تیم به‌شداری ده‌كه‌ین و یاریزانانیش بۆ ئه‌نجام ڕكابه‌ری و كێبڕكێ ده‌كه‌ن .\nهه‌روه‌ك ناوبراو ئاماژه‌ی پێدا كه یارییه جۆراو جۆره‌كانی پاڵه‌وانێتی گۆڕه‌پان و مه‌یدانی عێراق له 17 یاری پێك دێن و هه‌ربۆیه له‌سه‌ر ئاستی كوڕان به یاریزانانی تاك به‌شداری ده‌كه‌ین و دڵنیاشین بۆ ئه‌نجام یاریزانان یاری ده‌كه‌ن .\nئامال دووه‌می ڕاكردنه ماوه درێژه‌كه‌ی عێراق بوو ، به یاریزانی هه‌ڵبژارده‌كه‌ی ده‌ست نیشان كرا\nپێشمه‌رگه‌ی سلێمانی له ده‌ره‌وه‌ی یاریگه‌ی خۆیدا سێ خاڵی له‌ده‌ست دا\nئه‌حمه‌د جه‌زا بووه مامۆستایی نێو ده‌وڵه‌تی\nخشته‌ی یارییه‌كانی خولی پله نایابی باله‌ی عێراق - پێشمه‌رگه و شوڕته یاری ده‌ست پێك ئه‌نجام\nبه وێنه : ئاماده‌كاری تیپی باله‌ی یانه‌ی پێشمه‌رگه بۆ به‌شداری له قۆناغی دووه‌می خولی نا


لە ئامۆژگارییەکانی رۆشنبیرە فاشییەکان بۆ خەڵکی کوردستان … سەردار عزیز بۆ نمونە – hkkurdistan\nHome 6 ئەرشیفی بابەتەکان 6 لە ئامۆژگارییەکانی رۆشنبیرە فاشییەکان بۆ خەڵکی کوردستان … سەردار عزیز بۆ نمونە\nلە ئامۆژگارییەکانی رۆشنبیرە فاشییەکان بۆ خەڵکی کوردستان … سەردار عزیز بۆ نمونە\nسەردار عزیز یەکێک لە رۆشبیرە ناسیونال فاشییەکانە لە رێگای نوسینێکەوە بەناوی دیاری کۆمۆنیستەکان بۆ خەڵکی کوردستان، ئامۆژگاری خەڵی دەکات دور کەونەوە لە کۆمۆنیزم و سیاسەتی کۆمۆنیستەکان، وە کۆمۆنیزمی هاوشان و وێنا کردوە بە داعش کە دڕەندەترین تاقمی تیرۆریست و ئینسانکوژی ئیسلامی ئەم سەردەمەن و گەورەترین کارەساتو جینۆسایدیان بەسەر خەڵکدا هێناوە.\nهەڵبەت بەس ئەوە ماوە ئامۆژگاری دەسەڵاتە هاوبیرە قەومییەکەی بکا بە ئاشکرا کە هەر فکرو کارو کەلتورێکی کۆمۆنیستانە قەدە غە بکرێ شەڕی کۆمۆنیستەکان رابگەیەنەنن وەک چەند جار لە مێژووی جوڵانەوەکەی سەردارو حزبەکانی هەستاون بە کوشتو بڕی کۆمۆنیستەکان کە تاوانەکانی پشتئاشان و قەرناقاو لە نەهەشتاکانو گردی علی ناجی لە ٢٠٠٠ جەند نمونەیەکن.\nجا هەرکەس کەمی لە سیاسەت شارەزا بێ و چاوێکی خێرا بە بانگەشەو ئامۆژگارییەکانی ئەم رۆشنبیرە بخشێنێ کە لەو کورتە نوسینەدا هاتوەو لە زۆر دەزگای راگەیاندن بڵاوکراوەتەوە لەو بڕوایەدام هەر ئەو ئەنجامگیرییەی من لە ناوەرۆکی قسەکانی بکا.\nهەڵبەت رەنگە هەندێ لە رۆشنبیرە لیبراڵ و سۆسیال دیموکرات و ناسیونال چەپو زۆری تر هاوڕای نەبن و بڵین ئاسایییە با ئەو قسانە بکاو بەو قسانە نابێ بە فکر فاشی!؟\nبەڵام بۆ سەلماندنی قسەو ئامۆژگارییەکانی کە فاشیانەن ئەوە زۆر بەڵگەو راستی وسادەی سیاسی و مێژوویی هەیە وا ئاماژە بە هەندێکیان دەکەین.\nبۆ نمونە بە درێژایی مێژووی نزیک بەم سەدەیە ئەوانەی دژایەتی جوڵانەوەو فکری سیاسی کۆمۆنیزمیان کردووە هەمویان دەسەڵات و جوڵانەوەی حزبە قەومی و دینی و نیو لیبراڵە فاشییەکان بوونە.\nهەر لە هیتلەرو مۆسۆلینی یەوە بگرە تا فرانکۆ و بینۆشە و سەرۆک و حزبە قەومییە فاشییەکانی تورکیا و وڵاتانی تری رژێمە ناسیونال ئیسلامی و عروبییەکان لە پێشیانەوە سەدام و سەرانی ئیسلامی خیڵەکی سعودیە ئیماراتو قەتەرو هەتا دەگاتە رژێمی ئیسلامی ئێران و رژێمە ئیسلامییەکانی پاکستان و وڵاتانی تری ئاسیای رۆژهەڵات وەک مالیزیا و ئەندەنوسیا.\nئەمە جگە لە ترامپی رەگەزپەرستی تازە سەرۆکی ئەمریکا کە لەچەندین بۆنەدا کۆمۆنیزمی هاوشانی فاشیزم کردووە.\nبەڵام بێگومان سەردار عزیزی فکر فاشی و نازیش وەک سەرۆکە زلەکانی دونیای سەرمایەداری و رژێم و حزبەکانیان لە سەد ساڵی رابردووە تا ئیستا لە روانگەی بەرژەوەندییەکانی سەرمایەو سیستەمی سەرمایەداری و رەوتە جۆراوجۆرە بۆرژوا باڵادەست و موعارەزەکانیانەوە ناهەقیان نییە کە دژی کۆمۆنیزم و تیۆرە شۆڕشگێڕانەکەی بن کە مارکسیزمە.\nبە تایبەتی کە راستییەکان لە دونیای سیاسەتدا وەک لەهەر دیاردەیەکی تر چینایەتی و رێژەیین. هەربۆیە ئەوێک کە سودمەندو خۆشی و بەختەوەری لەم سیستەمەدا ببینی و خۆی هاوبیری ئەو چینە دەسەڵاتدارەی ئەم دونیایە بکا کە داعشی بەرهەمهێناوە لەپاڵ سەدان رەوتی وەک داعش ئەوە هەر دوژمنایەتی کوێرانەی کۆمۆنیزم دەکا.\nئەو بەو ئامۆژگاریانەی بۆ خەڵکی پێیان دەڵێ خەڵکینە ئێوە ناڕەزایەتی بەرامبەر بەدەسەڵاتدارانی دزو گەندەڵو سەرکوتگەری کوردستان دەرمەبڕن چونکە بەمە دوای کۆمۆنیستەکان دەکەون چونکە ئەوە چەپەکان و کۆمۆنیستەکانن لەم چەن ساڵەدا هەمیشە چ خۆیان ناڕەزایەتی یان دەربڕیوە چ رابەری و پشتگیری هەر ناڕەزایەتی و خواستێکی بەرهەقی خەڵکیان کردووە لە دژی ئەم دەسەڵاتە هاوبیرەی سەردار. بە کورتی ئامۆژگاری خەڵکی دەکات داوای ئازادی و یەکسانی مافەکانیان نەکەن چونکە بەم داواو کارەتان دوای کۆمۆنیستەکان دەکەون چونکە ئەوە بەڵگەنەویستە کە لەناو جەرگەی ولاتانی رۆژئاواش کاتی هەر کەس ناڕەزایەتی دەردەبڕێت بو مافەکانی بە بەلشەفیک ناودەبرێ نەک هەر لە کوردستان بەڵام دیارە ئەو گوێی کەڕ بووە لە بیستنی ئەم وەسفە بۆ خەڵکی نارازی ئەو وڵاتانەش کە خۆی تیایدا دەژی..\nبە کورتی ناوەرۆکی ئامۆژگارییەکەی ئەو ئەوەیە بەخەڵکی بێبەش و ستەمدیدەو هەژارو نەدارو ئاوارە…هتد بڵی خەڵکینە هیشتا کاتی داواکاری سیاسی و ئابوری و کۆمەڵایەتی نییە چونکە هێشتا حەرەکە قەومی و حزبەکانی کوردایەتی بەسەربەخۆیی تەواو نەگەیشتوە، وەئەگەر داوای ئەوە بکەن یانی ئێوە دیاری کۆمۆنسیتەکانتان وەرگرتوە..\nئەو وەک زۆربەی رۆشبیرە فکر فاش یەکانی تری وەک رەهەندییەکان کە هەفتەیەک پێش لە نوسینێکی تر ئاماژەم پێدان، نەزان نییە و دەخوێنێتەوەو دەزانێ لەوەتەی کۆمۆنیزم وەک جوڵانەوەیەکی سیاسی، بەتایبەتی لەبڵاوبونەوەی مانیفیستەکەی مارکس و ئەنگلزەوە، بۆتە جوڵانەوەی سیاسی و کۆمەڵایەتی چینی کرێکار و توێژە بەشمەینەتەکان بۆ بەدیهێنانی داواکار یە سیاسی و ئابورییەکانیان و سەپاندنی بەسەر چینی بۆرژوای هاوبیری سەردار، تا دەگاتە روخانی دەسەڵاتیان و کۆتایی پێهێنانی سیستمە سەرمایەدارییەکەی کەسەرچاوەی هەموو دیاردە دزێو و کارەساتەکانن بەسەر کۆمەڵگای مرۆڤایەتیدا.\nبەڵگەیەکی سادەو زیندوی تر لە دژی قسەکانی سەرداری بیرفاشی ئەوەیە کە لەهەر هەڵبژاردنیکی پەرلەمانی ولاتانی رۆژئاواش کاتی هەر سەرۆکیکی حزبە باڵە چەپەکانی بۆرژوازی وەک، ئۆباماو تەنانەت کلینتۆن و ئەوانەی داوای کەمی ریفۆرمی ئابوری کۆمەڵایەتی دەکەن بۆ خەلک ،وەک هاوکاری تەندروستی و خویندن هتد ،یەکسەر راستە فاشی یە هاوبیرەکانی سەردار بە کۆمۆنیزم و سۆسیالیزم دەیاناسینن. لە کاتیکدا ئەوانەش خۆیان دژی کۆمۆنیزمن.\nئەمانە باشترین بەڵگەن کەکۆمۆنیزم یانی ئازادی و یەکسانی و بەختەوەری و خۆشگوزەرانی بۆ هەموو خەڵکی. بە پێچەوانەی ئامۆژگارییەکان و وێنا کردنەکانی ئەوەوە کە کۆمۆنیزم بە داعش دەچوێنێت تا خەڵکی پێ بترسێنێ، ئەوە با باش بزانی خەڵکی بە ئاگاو ئازادیخواز و ئینساندۆست لە دژی ئامۆژگارییەکان وێنا کردنەکەی ئەون.\nوە هەر کەسێکی ئازادیخواز هەر لەم دوو دەیەیە کە گویێ لە قسەو سیاسەتو هەڵوێستەکانی کۆمۆنیستەکان بو بێ ئەوە باش دەزانێ ئینسانیترین قسەو سیاسەتو هەڵوێست هی کۆمۆنیستەکان بووە.


بارزانی: ده‌مانه‌وێ پشتیوانمان بن.. ئۆلاند: ده‌بێ جیهان له ئاست به‌رپرساره‌تیدا بێ له پشتیوانیكردتان\nMON, 23 APR 2018 12:27 Erbil, GMT +3\nMON, 2 JAN 2017 19:28 | KDP.info\nهه‌ولێر-KDP.info- سه‌رۆكی هه‌رێمی كوردستان مه‌ترسیی هه‌ڕه‌شه‌ی تیرۆری له پاش تێكشكاندنی داعشیش نه‌شارده‌وه و به سه‌رۆكی فه‌ره‌نسای راگه‌یاند، ''ده‌بێ ئه‌م هاه‌په‌یمانه‌تییه‌ی نێوانمان بمێنێته‌وه.'' هاوكات (سه‌رۆك ئۆلاند) رایگه‌یاند، ''ده‌بێ هه‌موو جیهان ئه‌وه‌ی له‌به‌رچاو بێ كه ئێوه كردووتانه و شتیوانتان بن.''\nدواى سه‌ردانى سه‌نگه‌ره‌كانى هێزى پێشمه‌رگه‌ى كوردستان له چیاى زه‌رتك، (مه‌سعوود بارزانى) سه‌رۆكى هه‌رێمى كوردستان له كۆشكى تایبه‌ت به پێشوازى شانده دیپلۆماتییه‌كان، پێشوازى له سه‌رۆككۆمارى فه‌ره‌نسا (فرانسوا ئۆلاند) كرد و كۆ بوونه‌وه؛ دواتر كۆنفڕانسی ڕۆژنامه‌وانی ساز درا و تێیدا\n(سه‌رۆك بارزانی) له ده‌ستپێكی كۆنفڕانسه ڕۆژنامه‌وانییه هاوبه‌شییه‌كه‌دا. به‌گه‌رمی پێشوازی له (سه‌رۆك ئۆلاند) كرد كه جاری دووه‌مه سه‌ردانی كوردستان ده‌كا.\n(سه‌رۆك بارزانی) هه‌روه‌ها رایگه‌یاند، ''جاری یه‌كه‌م شه‌ڕی تیرۆر له ئێمه نزیك بوو، ئێوه پشتیوانیی گه‌وره‌تان له ئێمه كرد له شه‌ڕی دژ به تیرۆر، پاش دوو ساڵ و نیو سه‌ربه‌رزتان كردین كه سه‌ردانتان كردینه‌وه.. چووینه چیای زه‌رتك، كه پێشمه‌رگه‌ی قاره‌مان سه‌ركه‌وتنی به‌سه‌ر تیرۆر له‌و ناوچه‌یه‌دا به‌ده‌ست هێنا و هاوپه‌یمانانی نێوده‌وڵه‌تییش له ئاسمانه‌وه پشتیوانمان بوون.''\nسه‌رۆكی هه‌رێمی كوردستان گوتیشی، "راستە ئێستا شەڕ لەناو جەرگەی داعشە، بەڵام مانای ئەوە نییە کە داعش لەڕووی سەربازییەوە تێک شکا، ئیدی شەڕی داعش و هەڕەشەی تیرۆر کۆتایی پێدێت، رەنگە لەژێر ناوی دیکە و پەردەی دیکە رووبەڕووی تیرۆر ببینەوە، بۆیە ئەم هاوکاری و هاوپەیمانییە پێویستە بەردەوام بێت".\nراشیگه‌یاند، ''بینیتان ناوچه‌یه‌كی زۆر به هه‌وڵ و قوربانی پێشمه‌رگه ڕزگار كراون، به ئومێدین مووسڵیش ئازاد بكرێ و قۆناغی دووه‌می ڕزگاركردنی كه سوپای عێراق ه‌برپای كردووه، سه‌ركه‌وتوو بێ.''\n(سه‌رۆك بارزانی) هاوكات به سه‌رۆكی فه‌ره‌نسای رایگه‌یاند، ''ئومێدمان پێتانه و ده‌مانه‌وێ له پاشه‌ڕۆژیشدا فه‌ره‌نسا پشتیوانمان بمێنێته‌وه.''\nهاوكات سه‌رۆكی فه‌ره‌نسا (فرانسوا ئۆلاند) رایگه‌یاند، '''سەرۆک ویستم لە سەرەتای ساڵی 2017 بێم بۆ کوردستان بۆ ئەوەی هیوای سەرکەوتن بۆ ئێوە بخوازم، لە ساڵی 2014 کە هاتمە کوردستان ئەوکات داعش نزیک بوو لە هەولێر، ئێوە خوازیار بوون کە فەرەنسا پاڵپشتی هەرێم بێ لە شەڕی دژ بە تیرۆر، فەره‌نسا بەو ئەرکە هەڵسا و بوو بە ئەندامی هاوپەیمان لە دژی تیرۆردا.''\n(فرانسوا ئۆلاند) گوتیشی، ''بەبێ قوربانیدان و ئازایەتی پێشمەرگە زۆر ئەستەم بوو کە داعش تێکبشکێندرێ، ناوچەگەلێکی زۆریشمان بینی کە پێشمەرگە رزگاری کردوون کە بەخوێنی پێشمەرگە ئازاد کراون. لە چیای زەردتک بینیمان کە سەردانمان کرد ئیدی چیدی پێکهاتە ئایینەکان لە داهاتووی خۆیان ناترسن، پێشمەرگە بە بەرپرسیاره‌تیی خۆی هەڵسا لە شکاندنی داعش و دەبێ هەموومان و جیهانیش بەو بەرپرسیاره‌تییە هەڵسێ بۆ ئەوەی داعش بەتەواوەتی تێکبشکێندرێ.\nسه‌رۆكی فه‌ره‌نسا هه‌روه‌ها گوتی، ''ئه‌وه‌ی پێشمه‌رگه كردوویه‌تی كه له‌نێوبردنی تیرۆر بووه و، پێشمەرگە کڵێساکان و شوێنە ئایینەکان ئاوەدان دەکەنەوە ئەوەش نموونەیەکی جوانە لە رۆژهەڵاتی ناوین. پێشمه‌رگه هه‌موو جیهانی له مه‌ترسیی تیرۆر ڕزگار كرد، ده‌بێ جیهانیش له‌به‌رانبه‌ر به‌م به‌رپرساره‌تییه هه‌ڵوێستی هه‌بێ و ئه‌وه‌ی ئێوه كردووتانه له‌به‌رچاوی بێ.''\n(سه‌رۆك ئۆلاند) راشیگه‌یاند، ''ئه‌و پێكه‌وه‌ژیانه‌ی له هه‌رێمی كوردستان هه‌یه و پێشمه‌رگه پارێزگاری لێ ده‌كات، تابلۆیه‌كی جوانه له ڕۆژهه‌ڵاتی نێوه‌ڕاستدا. هه‌روه‌ها كه پێشوازیتان له ڕێژه‌یه‌كی زۆر له ئاواره‌كان، هانده‌ر بووه كه كه‌مێك كۆمه‌ك له‌گه‌ڵ خۆماندا بێنین.''\n(سه‌رۆك ئۆلاند) هه‌روه‌ها پرسی، ''چی دی ماوه بیكه‌ین، مووسڵ ڕزگار بكه‌ین؟، به‌ڵێ، ده‌بێ داعش له عێراق و سووریایش تێك بشكێ و له‌به‌ینی ببه‌ین.''\nگوتیشی ''ئه‌وه‌ی كه ده‌بێ بكرێ، چاره‌ی سیاسییه بۆ پاش ڕزگاركردنی مووسڵ، تا جارێكی دی ئه‌م ناوچه‌یه به ئیداره‌یه‌كی وا كه پارێزگاری له بنه‌مای پێكه‌وه‌ژیان بكا، بێته كایه‌وه.''\nهه‌روه‌ها گوتی، ''ئەمە سەردانی من بوو بۆ ئێرە کە ویستم دەستخۆشیتان لێ بکەم و دەستخۆشی لە پێشمەرگە بکەم، هاوکاری لە ڕووی سەربازی و مرۆیی و بۆ هەرێمی کوردستان رابگەیه‌نم و سەربەرزین بەو ئەرکەی پێشمەرگە لە شەڕی دژ بە تیرۆردا بەجێیهێناوە.''\n(فرانسوا ئۆلاند) یه‌كه‌م سه‌رۆككۆماری وڵاتیكی كاریگه‌ری ناو یه‌كێتیی ئه‌ووروپا و خاوه‌ن مافی ڤیتوی ئه‌نجوومه‌نی ئاسایشی نێوده‌وڵه‌تییه، سه‌ردانی هه‌رێمی كوردستان ده‌كات.\nفه‌ره‌نسا یه‌كێكه له وڵاته كاریگه‌ره‌كانی ناو هاوپه‌یمانێتیی نیوده‌وڵه‌تی شه‌ڕی دژی داعش به سه‌رۆكایه‌تی ئه‌مەریكا و به رێگه‌ی راوێژكار و راهینه‌ره سه‌ربازییه‌كانی و فڕۆكه جه‌نگییه‌كانی وڵاته‌كه‌ی و ناردنی كه‌لوپه‌لی سه‌ربازی هاوكاری و پاڵپشتی هێزه‌كانی پێشمه‌رگه و هێزه عێراقییه‌كان ده‌كات.\nبەگوێرەی لێدوانی چاودێرانی سیاسی، هه‌رێمی كوردستان هاوشێوه‌ی ده‌وڵه‌تێكی سه‌ربه‌خۆ پێشوازی له سه‌رۆكی فه‌ڕه‌نسا کرد و هاوکات فەرنسایش وەک دەوڵەت مامەڵەی لەگەڵ هەرێمدا کردووە.\nجێی ئاماژه‌یه، له‌و كۆبوونه‌وه‌یه‌ی سه‌رۆكی هه‌رێمی كوردستان و سه‌رۆكی فه‌ره‌نسادا، (كۆسره‌ت ره‌سووڵ عه‌لى) جێگرى سه‌رۆكى هه‌رێمى كوردستان و (نێچیرڤان بارزانى) سه‌رۆكى ئه‌نجوومه‌نى وه‌زیرانى هه‌رێمى كوردستان، (مه‌سروور بارزانى) راوێژكارى ئه‌نجوومه‌نى ئاسایشى هه‌رێم كوردستان، (محه‌ممه‌دى حاجى مه‌حموود)، سكرتێرى حزبى سۆسیالیست دیموكراتى كوردستان و (جه‌عفه‌ر شێخ مسته‌فا) فه‌رمانده‌ی یه‌كه‌ی 70ی هێزى پێشمه‌رگه ئاماده بوون.


ﻳﺸﻮﻉ 2 NAV - یەشوع 2 KSS | Biblica América Latina\nﻳﺸﻮﻉ 2 NAV - یەشوع 2 KSS\n2 بە پاشای ئەریحا گوترا: «بزانە، ئەمشەو دوو پیاوی نەوەی ئیسرائیل هاتوونەتە ئێرە هەتا سیخوڕی دەربارەی خاکەکە بکەن.» 3 لەبەر ئەوە پاشای ئەریحا بەدوای ڕاحابدا ناردی و پێی گوت: «ئەو دوو پیاوەی کە هاتن بۆ لات و هاتنە ناو ماڵەکەت بیانهێنە دەرەوە، چونکە ئەوانە هاتوون بۆ ئەوەی سیخوڕی لەبارەی هەموو خاکەکەوە بکەن.»\n4 بەڵام ڕاحاب دوو پیاوەکەی بردبوو و شاردبوونییەوە و گوتی: «ڕاستە ئەو دوو پیاوە هاتنە لای من، بەڵام نەمزانی خەڵکی کوێن. 5 کاتێک تاریکی داهات، کاتی داخستنی دەروازەی شار، دوو پیاوەکە ڕۆیشتن. نازانم دوو پیاوەکە بۆ کوێ چوون. بە پەلە شوێنیان بکەون، بەڵکو پێیان بگەن.» 6 بەڵام ئەو هەردووکیانی بردبوو بۆ سەربان و لەناو کۆمەڵێک چیلکە داری کەتاندا شاردبوونییەوە کە لە سەربان هەڵیچنیبوون. 7 پیاوەکانی پاشاش بەو ڕێگایەی کە بەرەو تەنکاییەکانی ڕووباری ئوردون دەچوو بەدوای سیخوڕەکاندا چوون. کە پیاوانی پاشا چوونە دەرەوە، دەستبەجێ پاسەوانەکان دەروازەکەیان داخست.\n8 پێش ئەوەی سیخوڕەکان خەویان لێ بکەوێت، ڕاحاب بۆ لایان سەرکەوتە سەربان و 9 بە پیاوەکانی گوت: «زانیومە کە یەزدان ئەم خاکەی بە ئێوە داوە و ترسی ئێوە باڵی بەسەرماندا کێشاوە و سەرجەم دانیشتووانی خاکەکەش لەبەر ئێوە ڕەنگیان پەڕیوە، 10 چونکە بیستمان یەزدان چۆن ئاوی دەریای سووری[a] لەپێشتان وشک کرد، کاتێک لە میسر هاتنە دەرەوە، هەروەها لەوبەری ڕووباری ئوردون بەلای ڕۆژهەڵات چیتان بە هەردوو پاشای ئەمورییەکان سیحۆن و عۆگ کرد، ئەوانەی کە بە تەواوی قڕتان کردن[b]. 11 کاتێک ئەوەمان بیست، دڵمان تۆقی و بەهۆی ئێوەوە کەس ورەی[c] نەما، چونکە یەزدانی پەروەردگارتان ئەو خودایە لە ئاسمان لە سەرەوە و لەسەر زەوی لە خوارەوە. 12 ئێستاش بە یەزدان سوێندم بۆ بخۆن کە چۆن من چاکەم لەگەڵ ئێوەدا کرد، ئێوەش لەگەڵ ماڵی باوکم چاکە بکەن. نیشانەیەکی دڵنیابوونم بدەنێ کە 13 دایک و باوک و خوشک و براکانم و هەموو ئەوەی هەیانە بە زیندوویی بیانهێڵنەوە و فریای گیانمان بکەون لە مردن.»\n14 پیاوەکانیش پێیان گوت: «مەرگمان بە پێش مەرگتان بکەوێت![d] ئەگەر ئەم کارەمان نەدرکێنن، هەروەها ئەگەر یەزدان خاکەکەی پێداین، ئەوا چاکە و دڵسۆزیت لەگەڵدا دەکەین.»\n15 ئینجا ڕاحاب هەردووکیانی لە پەنجەرەی ماڵەکەیەوە بە گوریس شۆڕکردەوە، چونکە ماڵەکەی کە تێیدا دەژیا لە شوورای شارەکە بوو. 16 هەروەها پێی گوتن: «بڕۆن بۆ چیا نەوەک ئەوانەی بە شوێنتاندا دەگەڕێن تووشتان بن، لەوێ بۆ ماوەی سێ ڕۆژ خۆتان بشارنەوە، هەتا ئەوان دەگەڕێنەوە، ئینجا بە ڕێگای خۆتاندا بڕۆن.»\n17 پیاوەکانیش پێیان گوت: «ئێمە بێتاوان دەبین لەو سوێندەی کە بۆ تۆمان خوارد 18 ئەگەر هاتوو لە کاتی هاتنمان بۆ ناو خاکەکە، ئەم گوریسە سوورە بەو پەنجەرەیەوە گرێ نەدەیت کە ئێمەت لێوەی شۆڕکردەوە و ئەگەر دایک و باوک و خوشک و براکانت و سەرجەم ئەندامانی ماڵی باوکت لە ماڵەکەی خۆتدا کۆنەکەیتەوە. 19 ئەگەر هەرکەسێک لە دەرگاکانی ماڵەکەی تۆوە بچێتە دەرەوە خوێنی خۆی لەسەر خۆی دەبێت و ئێمە بێتاوان دەبین، بەڵام هەر یەکێک لەگەڵ تۆ لە ماڵەکەتدا بێت، ئەگەر دەستدرێژییەکی کرایە سەر ئەوا خوێنی لەسەر ئێمە دەبێت. 20 هەروەها ئەگەر ئەم کارەی ئێمە بدرکێنیت، ئێمە بێتاوان دەبین لەو سوێندەی کە بۆ تۆمان خوارد.»\n21 ڕاحابیش گوتی: «چۆنتان گوت، ئاوا دەبێت.» ئیتر بەڕێی کردن و ڕۆیشتن، ئەویش گوریسە سوورەکەی بە پەنجەرەکەوە گرێ دا.\n22 پیاوەکان ڕۆیشتن و چوونە چیا و ماوەی سێ ڕۆژ لەوێ مانەوە، هەتا پیاوانی پاشا گەڕانەوە، پیاوانی پاشاش لە هەموو ڕێگاکان بەدوایاندا گەڕان، بەڵام نەیاندۆزینەوە. 23 ئینجا دوو پیاوەکە گەڕانەوە، لە چیاکە هاتنە خوارەوە و لە ڕووبارەکە پەڕینەوە، هاتنە لای یەشوعی کوڕی نون و هەموو بەسەرهاتەکەیان بۆ گێڕایەوە، 24 بە یەشوعیان گوت: «بەڕاستی یەزدان هەموو خاکەکەی داوەتە دەستمانەوە و سەرجەم دانیشتووانی خاکەکەش بەهۆی ئێمەوە ڕەنگیان سپی بووە.»\n2:10 عیبری سوف واتە (زەل). دەشێت مەبەست لە دەریای سوف بێت، ئەو دەریایە بێت کە دەکەوێتە سەرووی باکووری کەنداوی سوێسی ئەمڕۆ، بەڵام لە دەقی یۆنانی پەیمانی نوێ هەر بە دەریای سوور نووسراوە. بڕوانە عیبرانییەکان 11:29.\n2:10 لە زمانی عیبری ئەم زاراوەیە دەگەڕێتەوە بۆ شتێک یان کەسێک کە دەبەخشرێت بە یەزدان، زۆر جار بەخشینەکە بە تەواوی لە ناودەبردرێت.\n2:11 ورە: عیبری نەفەش واتە ڕۆح.\n2:14 سیخوڕەکان بەڵێنیان بە ڕاحاب دا ژیانی خۆی و خێزانەکەی بپارێزن. دەربڕینەکەیان بەم شێوەیە بوو: (با خودا ژیانمان لێ وەربگرێتەوە، ئەگەر ئەوەی دەیڵێین بە ئەنجامی نەگەیەنین.)


به‌سه‌رپه‌رشتی به‌ڕێوه‌به‌رایه‌تی لاوانی سلێمانی خولی تازه‌پێگه‌یشتوانی یانه‌كانی شاری سلێمانی و ده‌وروبه‌ری به‌ڕێوه ده‌چێت و تێیداو بڕیاره له كاتژمێر 3:30 خوله‌كی پاش نیوه‌ڕۆی ڕۆژی دوو شه‌ممه 28 ی ئه‌یلولی 2020 تیپی تۆپی پێی تازه‌پێگه‌یشتوانی یانه‌ی پێشمه‌رگه له‌سه‌ر یاریگه‌ی ئاشتی ڕوبه‌ڕوی تازه‌پێگه‌یشتوانی یانه‌ی كۆیه ببنه‌وه .\nسۆران سه‌لیم ڕاهێنه‌ری تازه‌پێگه‌یشتوانی یانه‌ی پێشمه‌رگه له باره‌ی به‌شداریان له‌و خوله و ئاماده‌كاری تیپه‌كه‌یان بۆ خولی نایابی كوردستان تایبه‌ت به پێشمه‌رگه سپۆرت ئاماژه‌ی به‌وه‌دا كه به‌رده‌وام له مه‌شق و ئاماده‌كاری دان و ده‌یانه‌وێت ئاماده‌كاری پێویست بكه‌ن بۆ به‌شداری له خولی نایابی تازه‌پێگه‌یشتوانی یانه‌كانی كوردستان كه بڕیاره له كۆتاییه‌كانی مانگی 11ی ئه‌م ساڵ یاریه‌كانی ده‌ست پێبكات .\nناوبراو ئاماژه‌ی به‌وه‌شدا كه كردنه‌وه‌ی ئه‌م خوله بۆ چوار تیپی شاری سلێمانی و ده‌وروبه‌ری هه‌لێكی زۆر باشه بۆ ئاماده‌كاری تیپه‌كان و تیپه‌كان زیاتر ئاماده ده‌بن بۆ یاریه‌كانی خولی نایاب .\nهه‌روه‌ك ووتیشی ئامانجی ئێمه له‌م خوله ئاماده‌كاری یاریزانان و چاره‌سه‌ركردنی ئه‌و هه‌لاَنه‌یه كه له مه‌شقه‌كان ئه‌نجامی ده‌ده‌ین و ده‌مانه‌وێت وه‌ك خۆی پلانی مه‌شقه‌كان له یارییه‌كان ئه‌نجام بده‌ین .


بەڕێوەبەری گشتی گومرگ: داهاتی خاڵە گومرگییەكان زیادی كردووە – Politic Press\nبەڕێوەبەری گشتی گومرگ: داهاتی خاڵە گومرگییەكان زیادی كردووە\nبەڕێوەبەری گشتی گومرگی هەرێم دەڵێت، ئەو قسانە راست نین كە باس لە كەمبوونەوەی داهاتی خاڵە گومرگییەكان دەكەن، بەڵكو بە پێچەوانەوەی داهاتی خاڵە گومرگییەكان لە ماوەی ساڵێكدا 20% زیادی كردووە.\nساماڵ عەبدولرەحمان، بەڕێوەبەری گشتی گومرگی هەرێم بە پۆڵەتیك پرێسی راگەیاند: داهاتی گومرگ لە خاڵە گومرگییەكانی هەرێمی كوردستان كەمی نەكردووە و ئەو قسانە راست نین باس لە كەمبوونەوەی داهاتی خاڵە گومرگییەكان دەكەن، دەتوانم بڵێم لە ماوەی ساڵێكدا 20% زیادی كردووە.\nبەڕێوەبەری گشتی گومرگی هەرێم وتی: سرووشتی گومرگ وایە دەروازەكان جێگیرنین هاتنی بار و شت و مەك لە دەروازەكانەوە دیاری كراو نیە بەپێی خواست و بەپێی بازاڕ و جۆری ماددەكان و ئەو رێگایانەی خاڵە گومرگییەكەی پێوە بەستراوە داهاتی خاڵە گومرگییەكان جێگۆڕكێدەكات.\nروونیكردەوە، هەموو داهاتی خاڵە گومرگییەكان لە بانكەكاندا وەردەگیرێت و راستەوخۆ تۆماردەكرێت، دواتر دەدرێت بە بەڕێوەبەرایەتی گشتی ژمێركاری و خەزێنەكان.\nماوەی چەند رۆژێكە ژمارەیەك ئەندامی پەرلەمانی كوردستان لە فراكسیۆنە جیاوازەكان باس لە داهاتی خاڵە گومرگییەكان دەكەن و رای دژ بەیەك لەسەر ئەم بابەتە دەخەنە روو، بەشێك لە ئەندامانی پەرلەمانی كوردستان دەڵێن داهاتی خاڵەكانی گومرگی پەروێزخان و باشماخ كەمی كردووە و بەشێكی دیكەی پەرلەمانتاران دەڵێن داهاتی خاڵە گومرگییەكانی ئیبراهیم خەلیل و حاجی ئۆمەران نادیارە.\nTags: حاجی ئۆمەران ساماڵ عەبدولرەحمان هەرێمی كوردستان\nنرخی 100 دۆلار ده‌بێته 135 هه‌زار دینار\nوه‌زاره‌تی په‌روه‌رده‌ی حكومه‌تی هه‌رێم كرێی خوێندنی كه‌مكرده‌وه\nمێسی لە بارسا دەڕوات (421 بینین)\nوەزارەتی ڕۆشنبیری ھەرێم کۆنسێرتی بیانی قەدەغەکرد (70 بینین)


بە خاکسپاردنی تەرمی دایکی دوو شەهیدی رێگای رزگاری کوردستان لە وڵاتی سوئێد – KDPmedia\nHomeسوئێدبە خاکسپاردنی تەرمی دایکی دوو شەهیدی رێگای رزگاری کوردستان لە وڵاتی سوئێد\n12/06/2022 سوئێد, هەواڵ\nرۆژی ھەینی ١٠-٠٦-٢٠٢٢ زایینی، تەرمی دایە مریەم رۆستەمپوور لەنێو ئاپۆڕای دڵ بەخەمی بنەماڵە و خزم و ئاشنا و هاوڕێیانی، لە شاری “ڤێسترۆس”ی وڵاتی سوئێد بە خاک سپێردرا.\nدایە مریەم رۆستەمپوور، دایکی شەهیدان “حەمەعەزیز عەزیزی”و “رەسووڵ عەزیزی” رۆژی ٠٥-٠٦-٢٠٢٢ دوای ماوەیەکی زۆر بەربەرەکانی لەگەڵ نەخۆشی، لە ئامێزی بنەماڵەی تێکۆشەری دا لە شاری “سالا” لە وڵاتی سوئێد کۆچی دوایی کرد..\nبە نوێنەرایەتیی کۆمیتەی حیزبی دێموکراتی کوردستان لە وڵاتی سوئێد، بەڕێزان کاک کەریم جاف و خاتوو شلێر حەسەنپوور تاجەگوڵینەی ڕێز و خۆشەویستییان لەسەر گڵکۆی دایە مریەم دانا و هاوخەمی و بە پەرۆشبوونی حیزبی دێموکراتی کوردستانیان بە بنەماڵەکەیان راگەیاند.\nدوای مەڕاسیمی خاکسپاری،بەشداربووان بەرەو ساڵۆنی کۆڕ و پرسە گەڕانەوە. لەسەر ژیان و بەسەرھاتی دایە مریەم چەندین وێنە و دێکۆمێنت نیشاندرا و ھاوکات لایەلایەکی بەھەست و سۆز بە دەنگی دایە مریەم بڵاو کرایەوە و دەنگی بلاوێنی بوو بە ھۆی خەمباری زیاتری کۆڕگێران و بەشدار بووان..\nکورتەیەک لەسەر ژیانی پڕ لە تەنگ و چەڵەمە و سەروەری دایە مریەم لەلایەن کاک عەلی درەختی پێشکەش بە بەشدرابووان کرا, ئەمجار پەیامی کۆمیتەی حدکا خوێندرایەوە و دوابەدوای ئەو، پەیامی ھاوبەشی کۆمیتەی حیزبی دیموکراتی کوردستان لە وڵاتی سوئێد و یەکیەتیی ژنانی دێموکراتی کوردستان لە سوئێد لە لایەن “خاتوو شلێر حەسەنپوور” پێشکەش کرا.\n“لە پەیامەکە دا باس لە ژیان و خەباتی بنەماڵەی مام عەزیزو بەتایبەت دایە مریەم کرا بوو و ئاوڕێکی خێرا لەسەر ژیانی نێو شۆرش و پێشمەرگایەتی دایە مریەم و بوێری ئەو خاتوونە تێکۆشەرەی دێموکرات درابۆوە.”\nلەپاشان پەیامی بەڕێز کاک مەلا حەسەن شیوەسەڵی خوێندرایەوە و دوایین بڕگە نووسینێکی بەھەست لە لایەن “ھاژە بایزیدی”کە بە زمانی سوئێدی نووسرابوو پێشکەش کرا..\nپێویست بە ئاماژەیە کە لە نێوبڕی بەرنامە، چەندین ھۆنراوەی جوان سەبارەت بە دایک “ژن” لەلایەن خاتوو نیشتمان عەزیزیەوە خوێندرایەوە..\nلە کۆتایی دا کاک برایم عەزیزی، بە نوێنەرایەتی بنەماڵەی عەزیزی، سوپاسی ھەموو لایەکی کرد کە بەشداریان لە کۆڕی بەخاکسپاردن و پرسەی دایە مریەم دا کردبوو.


’ڕۆژانە هەمان شت بەرامبەر بە ڕەشپێستەکانى ئەمریکا دەکرێت ’\nبرایەکی جۆرج فلۆید، ئەو پیاوە ڕەشپیستەى کە لەلایەن پۆلیسى ئەمریکاوە کوژرا، داوا لە ڕێکخراوى نەتەوە یەکگرتووەکان دەکات هاوکاریی هاووڵاتییە ڕەشپێستەکانی ئەمریکا بکات و لیژنەیەکی سەربەخۆ بۆ لێکۆڵێنەوە لە توندوتیژییەکانی پۆلیسی ئەو وڵاتە، پێکبهێنێت.\nفیلۆنیز فلۆید، لە نامەیەکی توندئامێزدا دەربارەی مامەڵەی "نامرۆڤانە"ی پۆلیسی ئەمریکا کە لە ڕێگەی گرتە ڤیدیۆیەکدا لە دانیشتنێکی بەپەلەی ئەنجومەنی مافەکانی مرۆڤی سەر بەنەتەوە یەکگرتووەکان پەخشکرا وتی "لەوانەیە من بومایە".\nوتیشی: "من پارێزەری مافی ئەو برایەمم کە لەسەر دەستی ئەو پۆلیسە کوژرا لە شاری میناپۆلیس".\nبراکەی فلۆید، لە نامەکەیدا دەڵێت : "ئێوە پارێزەری خوشک و براکانتانن لە ئەمریکا، توانای ئەوەتان هەیە بێن بەهانامانەوە بۆ ئەوەی بتوانین دادپەروەری بۆ براکەم بەدەستبهێنین، داوای یارمەتیتان لێدەکەم".\nفلۆید، داواشیکرد، نەتەوە یەکگرتووەکان یارمەتی هاووڵاتییە ڕەشپێستەکانی ئەمریکا بدەن و لیژنەیەکی لێکۆڵینەوەش دەربارەی کوشتنی هاووڵاتیانی ڕەشپێست لەو وڵاتە لەسەر دەستی پۆلیس و توندوتیژییەکانیان دژ بەخۆپیشاندەرە ئاشتیخوازەکان پێکبهێنن".\nفلۆید لە نامەکەیدا ئاماژەی بەوەکردووە، "پۆلیسی ئەمریکا لەڕێگەی بۆمبی فرمێسکڕێژ و شێلان بە ئۆتۆمبێل هەوڵیانداوە دەنگی زوڵاڵی خۆپیشاندەرانی ئەمریکا کپبکەنەوە".\nئاماژەى بەوەشکردووە، چەندین هاووڵاتی ئەمریکی لە خۆپیشاندانەکاندا بەهۆی بەکارهێنانی گولەی پلاستیکی لەلایەن پۆلیسەوە چاویان لەدەستداوە و توشی هەوکردنی مێشک بوون.\nئەوەشی خستووەتەڕوو، "هەموو ڕەشپێستەکانی ئەمریکا لەلایەن پۆلیسەوە بەهەمان ئەو شێوەیە مامەڵەیان لەگەڵدا دەکرێت کە لە چاوی کامێرەکانەوە بینیتان کە چۆن براکەمیان کوشت".\nلەئێستادا تۆمەتباری سەرەکی کوشتنی فلۆید (دێرک شۆڤین)ە، کە لەلایەن دادگاوە تاوانی کوشتنی پلە دووی خراوەتە پاڵ، شۆڤین لە گرتە ڤیدیۆیەکەدا کە ماوەی 8 خولەکە دەردەکەوێت بە توندی ئەژنۆی خستوەتە سەرملی فلۆید بەبێ ئەوەی گوێبدات بە هاوارەکانی کە دەڵێت: "خنکام ناتوانم چیدی هەناسە بدەم".\nگرتە ڤیدیۆیەکەی ساتەوەختی ڕووداوی کوشتی جۆرج فڵۆید کە لەلایەن کچێکی هەرزەکارەوە تۆمارکرا بوو بە هۆکاری پریشکی هەڵگیرسانی شەپۆلی توڕەییەکانی گەلی ئەمریکا و چەند وڵاتێکی دیکەی جیهان دژ بە سیاسەتی ڕەگەزپەرستی.


Friday, 07.03.2020, 0:26\nپیرەمێرد دەڵێت :"بەعیلمی فەلەک دکتۆرا بێنێ ، ڕەوشتت نەبێت فلسێک ناهێنێ"\nکورد تاکە جارێک لە خۆی نەپرسیوە:\n- ئەرێ ئەم بەشەرە پیسانە لەبەغدادی تاوان کاریان چییە؟\n- ئەمانە چییان کردوە بۆ ئێمەی کورد؟\n- ئەرێ ئەم هەموو تفەنگە، ئەم هەمووچەکدارە، ئەم هەموو ئەفسەر و سەردارە و پۆلیس و ئاسایش و سیخوڕ و جاش و دیوەخان و دەرع و تۆپ و جبەخانەیە، کە لەو هەرێمەدایە بەکەڵکی چی دێت؟\n- کەی ئەم خەنجەرە لەم کالانەی دێتە دەرەوە ئەرێ لەمە لێقەومان تر هەیە؟\nتورکیا بەئاشکرا نیشتمانێک خەڵتانی خوێن دەکات، بەڵام سەرانی سیاسی کورد کڕنوشیان بۆ دەبەن، کاتێکیش لە شاشەی کەناڵەکانەوە دەردەکەون هەموویان شۆڕشگێڕن وا خۆیان پیشان دەدەن، کە ئەرنەستۆ گیڤارایان چێهێشتوە! ئەمە چ بێقیمەتیەکە سەرۆک کۆماری عێراقی تاوان ئەو هەموو لەشکرکێشی و تاوانەی تورک دەبینێ، یەک ووشە ناڵێت ....! چونکە ئەمانە تەنها بیر لە کورسی و دەسەڵات دەکەنەوە، نەک لە کەرامەت و لە مێژوو .\nبەرهەم ساڵحە ئەم پیشەیەی لە دایکییەوە بۆ ماوەتەوە، خەڵکی لە سلێمانی قوربانیان دەدا و بەعسیان دەکوشت لە ئەمنەسورەکە لە ڕاپەڕینەکەدا، دایکی ئەم بەرهەمە ئەمنەکانی دەشاردەوە، لە دوایدا ئاودیوی دەکردن، چونکە دڵنیابوو ڕۆژێک دێت کوڕەکەی لەسەر کورسی دەسەڵات لە بەغداد دادەنیشێت.\nبەرهەم تەنها نییە، بەڵکو تۆپەڵێک بەناو کورد لەناو پەرلەمان و وەزارەتەکاندا، ئەوانیش نەک قسەیەک ناکەن، بەڵکو لەهیچ کونێکیشەوە دیارنین، بەڵام کاتێک بایدەمیر هات بۆ باشور، چونکە لەناو پەرلەمانی چەنگایەی ئەنقەرە ووتی: کوردستان لەناو دڵمدایە، بەرهەمی بێحورمەت چونکە کەسێکی درۆزن و ساختەچیی بوو، وەکو بنەماڵەی بارزانی و تالەبانی ئەمیش بازرگانی بە هەستی کوردەوە کرد و باوەشی پیادەکرد و وای نیشان دەدا ئەمیش ڕۆژێک دێت وادەڵێت، بەرهەم بەگاڵتە ناڵێ مەسعود باوکمەو تاڵەبانی باوک و مامۆستامە .\nتورکان سەلمانیان، کە ئەوان ئامانجیان تەنها پەکەکە نییە، بەڵکو هەموو کوردە، بۆیە هەرکەسێک بڵێت، پەکەکە هۆکاری هێرشی تورکە فاشییەکانە ئەوە هەمان ئەو خوێنەی تێدایە، کە لەگیانی بەرپرسە کوردەکاندایە کە سیاسەت دەکەن و نقەیان لێوەنایەت بەرامبەر ئەو فاشێتەی تورک .\nئێمە وەک تاک چیمان پێدەکرێت؟\nزۆرکەس وادەزانێت خۆی تاکێکە و ناتوانێت هیچ کاردانەوەی هەبێت، لەکاتێکدا ئێمە تاکێکین؟\nراستی ئەوەیە دڵۆپێ باران لەگەڵ چەند دڵٶپی تردا لافاو دروست دەکەن، تۆ دەتوانی زۆر شت بکەیت، لایەنی کەم هەر بۆ خاتری گەڕانەوەی کەرامەتت سەیری درامای تورکی مەکە، ماستی تورکی مەخۆ و مەکڕە ، نەفرەت بکە لەهەموو ئەو کۆمپانیایانەی، کە تورکن، سێڵفی لەگەڵ ئەو پەرلەمانتارە سوکانەدا مەگرە کە ڕیکلام بۆ تورک دەکەن و دەڵێن بایکۆتی شتی تورکی بکەین دنیا وێران دەبێت، ئەو کەناڵانە سەیرمەکە کە هەواڵی تورکیای فاشی ئەردۆگانی بەدڕەوشت دەهێنێتە ماڵەکانتان. ئەو پێشکەشکارە بەردباران کە ئاڵای تورک دەکاتە گوارە بۆ گودرێژەکانی، بەدوای ئەو مەلا خۆرۆشانەوە نوێژ مەکە کە بۆ ئەردگان دەگریان و ئەو مەلا ڕیش خەناویەش نەفرەت بکە، کە خاڵکی هاندەدا بچنە ئەستەمبوڵی پڕ شەهوەت و فەسادی کە یەک ملیۆن ژنی لەشفرۆشی تێدایە، ئەو سیاسیە پوچو نەزانانەش ڕیسوا بکە، کە نەوت و گازی نیشتمانەکەت دەنێرێت بۆ توراکان و بۆمب و سوپا و فەسادی درامای تورکی کەسوکایەتی ب کورد دەکەن دەهێنێتەوە لەجیاتی. دەبێت مرۆڤ هۆکاری هەبێت بۆ ژیان، دوێنێ فاشیەکانی تورک لە گوندی " کونەماسی" بەفڕۆکەکانیان کۆمەڵکوژیان کردین، ئەی ئاسایش و پۆلیس و سیاسیم بۆ چێیە لەکاتێکدا بێدەنگن، هەندێک مێدیا هەیە هێندە بەدڕەوشتن ناوێرن ڕاستەوخۆ بڵێن ئەوانە تورکیای فاشین، بەڵکو کۆمەڵێک قسەی پڕ و پوچ دەکەن و دەڵێت تا کە بۆمێک هاویژراوە و ئەو بۆمبە چەند جارێک تەقیوەتەوە.\nئێمە تەنها ترسنۆک نین، بەڵکو ئەقڵیشمان لەجێ چووە، بۆیە ئەمە نە یەکەمن جار دەبێت نە دواجار کە تورک ئاوا سوکایەتیمان پێبکەن، جاران ئێران هەر ڕۆژ ناڕۆژێک بەتۆپ جێگەیەکی وێران دەکرد تا بەتەواویی هەموو هێزە بەناو سیاسییەکانی خستە ژێر ڕکێفی خۆی و وای کرد، کە ئیتڵاعات لەئاسایش باڵادەستتر بێت لەو هەرێمەدا، چونکە ئەوان هیچ نین، جگە لە کۆیلەیەک و سوکێک، کە ئیتلاعات تەراتێن دەکات بەناویاندا ، ئێستا تورک دەیەوێت هەموو دەزگا میتەکانی لەهەرێمی سەوز جێگیر بکات ئەوەتانێ لە قۆپی قەرەداخ ئەو جێگەیەی بێشەڵانی شێر بوو، سەردەمێک دەزگای میت ئاوەدان دەکەنەوە تێیدا، کاتێ ئێمە چاو لەم بەدئەخلاقییە دەنوقێنین، ئیتر با بمرین لایەنی کەمەوە بەکەرامەتەوە، نەک هەموو ڕۆژێک بمانکوژن و هەست بکەین ژیان دەکەین.\nمرۆڤ کاتێک ئامانجی هەبوو ئیرادەش دەهێنێت لەگەڵیدا. من تا سەر ئێسقان گلەیم لە ئەدای پەکەکە هەیە و نەمشاردۆتەوە، بەڵام قەیتانی پێڵاوی گەریلایەک بەهەموو داگیرکەران ناگۆڕمەوە، گەر قەندیل ڕێگەی بۆ سیاسییە پوچەکان خۆش نەکردایە و وێنەیان لەگەڵ بگرن و جارنەجارێک ئاوڕیان لەگەلی خۆیان بدایەتەوە، ئێستا خەڵکی ئاوا شيرمنانە بەرامبەر بۆردومانی فاشیەکان هەڵوێستیان نەدەنواند، ئاخر چی لەوە چاوەڕێ دەکەیت، تورک لەشکر کێشی دەکات، بەعسییەکی وەک "محەمەد ئەمین پێنجوێنی" بێت شەن و کەوی ڕووداوەکە بکات، ئەمەقەشمەر خانەیە نەک ووڵات. قسەیەکی خەسرەو گوڵسورخیم بیرکەوتەوە کە لەکاتی شادا و لەهەڵوێستی داماوی خەڵکی ئەوسای ئێران ووتی:\nبێتوانایانی ئه‌م قۆناغه له مێژوو ئێمه بووین


دیمانه له‌گه‌ڵ مه‌هاباد قه‌ره‌داغی – Denegkan\nbyسۆران\tFebruary 11, 2009\tگشتی\nخوێنه‌ری داهێنه‌ر ده‌توانێت ڕۆحی ده‌ق بدۆزێته‌وه\nسازدانى : سۆران عەزیز\n* چۆن ده‌توانین به‌راوردێک له‌نێوان هه‌ردوو چه‌مکی نوێخوازی و داهێناندا بکه‌ین له نێو ئه‌ده‌بی کوردیدا، له کاتێکدا ئه‌مه بۆته گرێیه‌کی ده‌روونی زۆربه‌ی ئه‌و که‌سانه‌ی له نێو ئه‌ده‌بی کوردیدا به‌رده‌وامییان هه‌یه؟\nمه‌هاباد قه‌ره‌داغی: بڕوا ناکه‌م ئه‌مه بووبێت به گرێی ده‌روونی، به حوکمی ئه‌وه‌ی شاره‌زاییم له ده‌روونناسی هه‌یه ده‌توانم به دڵنیاییه‌وه ئه‌وه ڕه‌ت بکه‌مه‌وه که نووسه‌ری کورد گرێی وای هه‌بێت. ئینجا سه‌باره‌ت به پرسیاره‌که‌ی تۆ له نێوان نوێخوازی و داهێناندا به‌راورد ناکرێت، چونکه ئه‌م دوو چه‌مکه هه‌ردووکیان به‌رهه‌مهێنه‌ری یه‌کترین. داهێنان له هه‌ناوی نوێوه به‌رهه‌م دێت و، نوێخوازی ئه‌و وزه‌یه‌یه که وات لێده‌کات له سه‌رچاوه‌ی باڵاوه بۆ واژه و فیکر و فه‌لسه‌فه بگه‌ڕێیت.\n* کۆمه‌ڵێ چه‌مکی وه‌ک (داهێنان، خوێندنه‌وه‌ی ده‌ق، هه‌ڵوه‌شانه‌وه‌گه‌رایی) خزاوه‌ته نێو ئه‌ده‌بی کوردییه‌وه، هه‌روه‌ک چۆن پێشتر (وجودیه‌ت، چه‌پگه‌رایی، ئه‌ده‌بی به‌رگری) هه‌بوو، ئه‌مه لانی که‌م کاری پێکراوه و وه‌کو میتودێکی فیکری، له کاتێکدا ڕایه‌کی تر هه‌یه ده‌ڵێت وه‌ک خۆی کاری پێنه‌کراوه، له‌م باره‌یه‌وه چی ده‌ڵێی؟\nمه‌هاباد قه‌ره‌داغی: ئێمه به‌شێکین له جیهان، به‌ڵام به‌شێکی پاسیڤین و هه‌موو ئه‌و چه‌مک و میتود و فیکر و تیۆرییانه‌ی که له به‌شه‌کانی دیکه‌ی جیهان داده‌هێنرێن، ده‌یانهێنین و مه‌خابن هه‌ندێ جار به شێواوی به‌کاریان ده‌هێنین. بێگومان دان و ستانی میتود و تیۆرییه‌کانی ئه‌ده‌ب و فیکر و سیاسه‌ت له نێوان هه‌موو مرۆڤی گه‌ردووندا زۆر ڕه‌وایه و ئاڵۆگۆڕی کولتووری به‌هێزترین پرده که له وزه‌ی پۆزه‌تیڤ پێکهاتبێت و مرۆڤی هه‌موو جیهان بکاته ئاشنا و خۆشه‌ویستی یه‌کتر، به‌ڵام گرنگیشه ئه‌و پرده به شێوه‌یه‌کی ڕاست و دروست به‌کار ببرێت.\nداهێنان شتێک نییه خزابێته نێو ئه‌ده‌بی کوردییه‌وه، چونکه داهێنان له ئه‌ده‌بی کوردیدا خۆی هه‌یه و نووسه‌ری کورد سه‌ره‌ڕایی هه‌موو ئاسته‌نگییه‌کان و بارودۆخه ناهه‌مواره‌کان داهێنانیان هه‌یه. (داهێنان) ته‌واو پێچه‌وانه‌ی (سه‌نعه‌تسازی)یه، له داهێناندا عه‌قڵی ناوه‌کی نووسه‌ر کارایه و له فه‌نتازیایه‌کی باڵاوه به‌رهه‌مه‌که‌ی هه‌ڵده‌قوڵێ و وه‌کو کانی ده‌پژێ، به‌ڵام له سه‌نعه‌تسازیدا که‌ره‌سته‌کان له شوێنی دیکه‌وه ده‌هێنرێن و کاری نووسه‌ر ته‌نها پێکه‌وه‌نانیانه، بۆیه مه‌رج نییه هه‌موو ئه‌وه‌ی ده‌نووسرێن داهێنان بن. خوێندنه‌وه‌ی ده‌ق به میتودی ڕه‌خنه‌یی جۆراوجۆر ده‌توانێت ئه‌وه بسه‌لمێنێت چ نووسراوێک داهێنانه. کاری ڕه‌خنه‌گر به‌رهه‌مهێنانی ده‌قێکی زیندووی دیکه‌یه له‌سه‌ر ده‌قێکی ئه‌ده‌بی. ڕه‌خنه‌گر به‌و ئامرازانه‌ی که له به‌رده‌ستێتی وه‌ک میتوده‌کانی ڕه‌خنه و سه‌لیقه‌ی هزری خۆی، ده‌قه ئه‌ده‌بیه‌که هه‌ڵده‌وه‌شێنێته‌وه و له‌و توێکاری و نه‌شته‌رگه‌رییه‌ی که له‌جه‌سته‌ی ده‌قه‌که‌دا ده‌یکات، ده‌قێکی دیکه داده‌هێنێت و هاوکات ناسنامه‌ی ده‌قه‌ئه‌ده‌بیه‌که‌ش ئاشکرا ده‌کات.\n* ده‌وێرین بڵێین ده‌قی ئیبداعیمان هه‌یه که سیحری ئه‌وه‌ی تێدا بێت له‌گه‌ڵ ئه‌ده‌بی ده‌ره‌وه‌ی خۆمان بیخه‌ینه ته‌رازووه‌وه، ئایا ئه‌ده‌بی به‌راوردکاری خۆی شتێکی مومکینه؟\nمه‌هاباد قه‌ره‌داغی: هه‌ر گه‌ل و نه‌ته‌وه‌یه‌ک تایبه‌تمه‌ندی خۆیان هه‌یه، سه‌رنجڕاکێشترین ئه‌ده‌ب و سیحراویترینیان ئه‌وانه‌ن که ڕۆحی ئه‌و تایبه‌تمه‌ندییانه له نێو ده‌قه‌کانیاندا ڕه‌نگ و ده‌نگ ده‌ده‌نه‌وه. ئه‌ده‌بی ئێمه بۆ ده‌ره‌وه‌ی خۆمان ئه‌و کاته سه‌رنجڕاکێشه که ئه‌وی دی هه‌ست بکات شتێکی جیاواز له‌وه‌ی خۆی ده‌خوێنێته‌وه و چێژێکی جیاواز له‌و تایبه‌تمه‌ندییه وه‌رده‌گرێت که ڕۆحی هاومرۆڤی خۆی له به‌شێکی دیکه‌ی جیهانه‌وه پێی ده‌گات. نووسه‌ری کورد تا ڕاده‌یه‌کی باش توانیویه‌تی چێژی تایبه‌تمه‌ندی و ڕۆحی گشتی کورد له نێو ده‌قه‌کانیدا جێگیر بکات، به‌ڵام هێشتا ئه‌ده‌بی کوردی له ده‌ره‌وه‌ی ئه‌ده‌بی جیهاندایه له‌به‌ر ئه‌وه‌ی ئێمه داموده‌زگامان نه‌بووه ده‌قی ڕه‌سه‌نی کوردی و نووسه‌ره داهێنه‌ره‌کانی کورد به دنیا بناسێنێت. نووسه‌رێکی کورد ده‌توانێت باشترین ده‌ق به زمانی زکماگی خۆی بنووسێت، به‌ڵام چۆن ئه‌م ده‌قه به زمانێکی لۆکاڵ به جیهان ده‌گات ئه‌گه‌ر ده‌زگای وه‌رگێڕان ئه‌و ئه‌رکه له‌ئه‌ستۆی خۆی نه‌گرێت و به‌رهه‌مه شایسته‌کان نه‌کات به زمانه زیندووه‌کانی جیهان. له ڕابردوودا ئاسته‌نگ زۆرتر بوو، به‌ڵام له ئێستادا ئه‌م به‌شه‌ی کوردستان هه‌رێمێکی فیدڕاڵی سه‌ربه‌خۆیه و ده‌کرێت بیر له ده‌زگای وا بکرێته‌وه. هیوادارم بیری لێ بکرێته‌وه.\n* ڕه‌ئیه‌ک هه‌یه ده‌ڵێ به‌راوردکردنی هه‌ر ئه‌ده‌بێک به ئه‌ده‌بێکی تر به‌رهه‌می نییه، هه‌روه‌ک چۆن ئه‌ده‌بی ئه‌وروپی به به‌راورد له‌گه‌ڵ ئه‌ده‌به‌کانی تر، جگه له کاریگه‌ری شتێکی تر ئاشکرا ناکات؟\nمه‌هاباد قه‌ره‌داغی: ئه‌وروپا به‌هۆی ئه‌و گه‌شه‌سه‌ندنانه‌ی که له بواره‌کانی دیکه‌ی وه‌ک ئابووری، سیاسی، فیکری و کۆمه‌ڵایه‌تی له چه‌ند سه‌ده‌ی ڕابردوودا به‌ده‌ستیان هێنا، کاریگه‌ری له سه‌ر کولتوور و ئه‌ده‌بیشیان هه‌بوو، ئاستی ئه‌و ئه‌ده‌به‌ی له کولتوورێکی پێشکه‌وتوودا به‌رهه‌م دێ به‌رزتره له‌و ئه‌ده‌به‌ی که له کولتوورێکی دواکه‌وتوودا به‌رهه‌م دێت. ئه‌مه به‌ڵگه نه‌ویسته، چونکه ئه‌ده‌ب ڕه‌نگدانه‌وه‌ی دیارده کولتووری و کۆمه‌ڵایه‌تی و فیکرییه‌کانه و به‌رهه‌مهێنانه‌وه‌یه‌کی گه‌شه‌سه‌ندووتری ئه‌و کولتووره‌یه، بۆیه به‌رده‌وام هاوکاری ده‌کات بۆ پێشکه‌وتنی تر. به‌راوردکردنی ئه‌ده‌بی له نێوان دوو کولتووردا که ئاستیان نزیکه له یه‌کتره‌وه ڕه‌وایه، به‌ڵام به‌راوردکردنی ئه‌ده‌بی دوو کولتووری دوور له یه‌ک ناڕه‌وایه. مرۆڤ ده‌توانێ ئه‌ده‌بی ئه‌وروپا و ئه‌مریکا به‌راورد بکات و به ڕه‌وایی هه‌ڵیسه‌نگێنێ، به‌ڵام ئایا مرۆڤ ده‌توانێ ئه‌ده‌بی تورکی به هی ئه‌وروپی به‌راورد بکات؟ بێگومان نا. بۆیه نموونه‌ی ئه‌ده‌بی تورکیم هێنایه‌وه، چونکه تورک گرێی ئه‌وه‌یان هه‌یه خۆیان به ئه‌وروپی داده‌نێن، به‌ڵام ئه‌وه ڕاستییه‌که که گه‌شه‌ی کولتووری له تورکیا له چاو هی ئه‌وروپا لای که‌م سه‌د ساڵی نێوانه و ئه‌م نێوانه‌ش وا به‌ئاسانی و به زوویی نزیک نابنه‌وه، به‌تایبه‌ت هه‌وڵی بۆ نه‌دراوه. ئه‌گه‌ر باسی کوردیش بکه‌م، بارودۆخی کوردستان زۆر جیاواز بووه و وڵاتێکی داگیرکراو ناکرێ له‌گه‌ڵ وڵاتێکی ئازاد به‌راورد بکرێت.\n* له‌گه‌ڵ هاتنی چه‌مکی جیهانگه‌رایی ده‌رگای به‌ڕووی هه‌موو شته‌کاندا واڵاکرد و سیحری نه‌هێشتووه‌ته‌وه بۆ ده‌ق، به پێچه‌وانه‌وه ڕایه‌ک هه‌یه که جیهانگه‌رایی هه‌رچی زیاتر شته‌کانی کاڵتر و بێ به‌هاتری کردووه، ئه‌مه چۆن ده‌بینی؟\nمه‌هاباد قه‌ره‌داغی: من به پێچه‌وانه‌ی ئه‌و ڕایه‌وه گه‌ردوونگه‌رایی وه‌کو ئه‌و تواناکارییه مه‌زنه ده‌بینم که که‌ره‌سته‌ی هه‌موو جیهانت له‌به‌رده‌ستدا داده‌نێت و پێت ده‌ڵێت فه‌رموو ئه‌وه عه‌رز و ئه‌وه گه‌ز. ئه‌گه‌ر جاران مرۆڤ ته‌نها که‌ره‌سته‌ی خاوی خۆماڵی و ئه‌وپه‌ڕی دراوسێماڵی له‌به‌رده‌ستدا بوو بۆ ئه‌وه‌ی له داهێناندا به‌کاریان ببات، ئێستا هه‌موو گه‌ردوون که‌ره‌سته‌ی خاوی به‌رده‌ستمانن و ده‌مێنێته‌وه ئه‌وه‌ی ئایا خۆمان وه‌ک نووسه‌ر چه‌ند داهێنه‌رین و تا چ ئه‌ندازه‌یه‌ک ده‌توانین سوود له‌و که‌ره‌سته و سامانه گه‌ردوونییه وه‌ربگرین.\n* هیلیس میله‌ر له کتێبێکدا به‌ناوی ئه‌خلاقیاتی خوێندنه‌وه باس له ئیلتیزام ده‌کات بۆ خوێندنه‌وه‌ی ده‌ق، ئایا ئێمه خوێنه‌رێکمان هه‌یه ئه‌وه‌نده یه‌خه‌ی ده‌ق بگرێت، ئه‌وه‌نده نه‌په‌رژێته سه‌ر که‌سایه‌تی ده‌ق؟ ئایا ده‌توانین چی بکه‌ین ئه‌م فه‌رهه‌نگه بکه‌ینه باو؟\nمه‌هاباد قه‌ره‌داغی: خوێنه‌ری داهێنه‌ر ده‌توانێت ڕۆحی ده‌ق بدۆزێته‌وه، خوێنه‌ری مولته‌زیم خوێنه‌رێکی داهێنه‌ره و به خوێندنه‌وه‌ی ده‌ق مێشکی ئه‌کتیڤ ده‌بێته‌وه و ڕۆحی ئه‌و داهێنانه وه‌رده‌گێڕێت بۆ ڕه‌فتاری ژیانی ڕۆژانه‌ی خۆی و له‌وێوه کاریگه‌ری له‌سه‌ر که‌سانی دیکه دروست ده‌کات. خوێنه‌ری داهێنه‌ر پردی نێوان نووسه‌ر و کۆمه‌ڵگه‌یه و پرنسیپ و به‌هاکانی نێو ده‌ق ئه‌و ده‌یانگوێزێته‌وه و ده‌یانکات به نۆرم له‌نێو کۆمه‌ڵگه‌دا. مه‌خابن له ئێستادا ژماره‌ی خوێنه‌رانی داهێنه‌ر بۆ ده‌قی ئه‌ده‌بی له کوردستاندا هێنده زۆر نییه که ئه‌و پرده وزه‌ییه‌ی دروستکردبێت له نێوان نووسه‌ر و کۆمه‌ڵگه، به‌ڵام ده‌کرێت له داهاتوودا کار بۆ دروستکردنی توێژێک له خوێنه‌ری داهێنه‌ر بکه‌ین. بێگومان ئه‌مه پێویسته وه‌ک پرۆژه بکرێت و دام و ده‌زگا هه‌بێت کاری ئه‌وه بێت کولتووری خوێندنه‌وه به گشتی له نێوکورددا دروست بکات و له‌نێو ئه‌وانه‌شدا توێژێک خوێنه‌ری داهێنه‌ر هه‌بن و به‌هاکان وه‌ربگێڕن بۆ کرده‌وه.\n* با له ڕووی ئه‌ده‌بییه‌وه،گفتوگۆ لەمەر چەمكى تیرۆر بكەین له کاتێکدا ئه‌م چه‌مکه ته‌نها له نێو کایه‌ی سیاسه‌تدا کاری پێده‌کرێت، گومانیش هه‌یه که هه‌موومان ڕێککه‌وتنێکمان مۆر کردبێت له‌سه‌ر پێناسه‌ی تیرۆر، ئایا چۆن ده‌توانین له ڕووی ئه‌ده‌بییه‌وه له‌م چه‌مکه حاڵی بین؟\nمه‌هاباد قه‌ره‌داغی: ئه‌م پرسیاره‌ت ئه‌وه‌م بیر ده‌هێنێته‌وه له ساڵی 2003 له گه‌رمه‌ی بۆردومانی ئه‌مه‌ریکا بۆ سه‌ر عێراق، که هه‌موو که‌ناڵه‌کانی ڕاگه‌یاندنی دنیا شیکردنه‌وه‌ی عه‌سکه‌ری و سیاسی بۆ دۆخه‌کانی شه‌ڕ و هۆکار و ئه‌نجامه‌کانی ده‌کرد، له ڕادیۆیی پی3 سویدیه‌وه نووسه‌رێک په‌یوه‌ندی پێوه‌کردم که خۆی ئاماده‌کار و پێشکه‌شکاری به‌رنامه‌یه‌کی ئه‌ده‌بی بوو، داوای کرد دوور له سیاسه‌ت و به زمان و ڕۆحێکی ئه‌ده‌بییه‌وه من باسی شه‌ڕی عێراقی بۆ بکه‌م. به‌هۆنراوه‌ی (نیشتیمانی نێوان دوو زێ) که به زمانی سوێدی نووسیم، نومایشێکی ئه‌ده‌بیانه‌ی دۆخه هه‌ستی و ده‌روونییه‌کانی مرۆڤی کوردم کرد که ساڵانێکی زۆر شه‌ڕیان به‌سه‌ردا سه‌پێنراوه. له ڕێگه‌ی ئه‌زموونی زیندانی خۆمه‌وه باسی ئێسک و پروسکی منداڵانی ئه‌نفالکراو و هه‌نیسکی دایکان و هه‌موو دۆخه ده‌روونییه دژواره‌کانی ئه‌و مرۆڤانه‌م کرد که ساڵانێکه شه‌ڕیان به‌سه‌ردا سه‌پێنراوه و تینووی ئازادی و ئالووده‌ی ئاشتین. هه‌موو شتێک ده‌توانێت ببێت به که‌ره‌سته‌ی ئه‌ده‌ب، شه‌ڕ و تیرۆریش به هامان شێوه. له نێو ئه‌ده‌بدا مرۆڤ پێویستی به‌وه نییه به لۆژیک هۆ و ئه‌نجامی تیرۆر لێک بداته‌وه، هێنده‌ی ئه‌وه‌ی له قوڵایی نه‌ستتدا بۆ ئه‌و ده‌ره‌نجامانه ده‌گه‌ڕێت که تیرۆر دروستی ده‌کات. داهێنان له‌و ڕه‌هه‌ندانه ده‌گه‌ڕێت که به‌چاوی ئاسایی نابینرێن، تیرۆریش بریتی نییه له‌و پێناسه‌یه‌ی که ئه‌مریکا کردوویه‌تی و به‌گشتی کراوه بۆ سه‌ر هه‌موو جیهان. ئه‌مریکا ده‌شێ به ڕێکخراوێکی ئازادیخوازیش بڵێ تیرۆریست، بۆیه پێناسه‌که‌ی ئه‌و ئه‌گه‌ر به گشتی بکرێت، ناڕه‌وایی ڕووده‌دات.\nتیرۆریستێک خۆی ده‌ته‌قێنێته‌وه و له شوێنێکدا سه‌دکه‌س به جارێک ده‌کوژێت. ئه‌م دیارده‌یه سیاسه‌ت به جۆرێک باسی ده‌کات و ئه‌ده‌ب به جۆرێکی تر، سیاسه‌ت له ڕه‌هه‌ندی به‌رژه‌وه‌ندییه‌کانه‌وه شی ده‌کاته‌وه و ئه‌ده‌ب له ڕه‌هه‌ندی هه‌ست و نه‌ستی مرۆییانه‌وه. من هاوسه‌ره‌که‌م له ته‌قینه‌وه‌یه‌کدا گیانی له‌ده‌ست دا و شه‌هید بوو، ئه‌گه‌ر ڕۆژێ ئه‌م کاره‌ساتی تیرۆره بکه‌م به به‌رهه‌مێکی ئه‌ده‌بی، ده‌بێت بۆ که‌ره‌سته‌ی ئه‌و به‌رهه‌مه بچمه نێو قوڵایی نه‌ستی خۆمه‌وه و له‌وێوه په‌یوه‌ندی له‌گه‌ڵ نه‌ستی هه‌موو ئه‌و که‌سانه‌دا بکه‌م که که‌سی ئازیزی خۆیان له‌ده‌ست داوه و ده‌بێ په‌یوه‌ندییه‌کی ڕۆحیش له‌گه‌ڵ خودی ئه‌و شه‌هیدانه‌دا دروست بکه‌م که له‌و کاره تیرۆریستیه‌دا گیانیان له‌ده‌ست داوه، تا خۆیان هه‌سته‌کانی خۆیانم بۆ بگێڕنه‌وه و له‌و چرکه ساته بدوێن که دوا هه‌ناسه‌یان داوه، له‌و ئاره‌زووانه بدوێن که له‌و چرکانه‌ی کۆتاییدا هه‌یانبووه. ڕه‌نگه بپرسیت ئایا مومکینه له‌گه‌ڵ ڕۆحی ئه‌وانه‌دا بدوێی و خۆیان بێنیته گۆ؟ بێگومان ئا ئه‌م دۆخانه‌یه سیحر و نهێنی هه‌ر داهێنه‌رێکی ئه‌ده‌بی. ئه‌م دۆخانه‌یه که داهێنه‌رێک و یه‌کێکی دی له یه‌کتر جیاده‌کاته‌وه و داهێنانێک و یه‌کێکی دی له یه‌کتر جیاده‌کاته‌وه.\n* کێشه‌ی فه‌رهه‌نگ و ڕۆشنبیری کوردی هه‌ڵئاوساوه وه‌ک باس ده‌کرێت وای لێهاتووه دیار نییه که ته‌ئسیری هه‌بێت له‌سه‌ر کایه‌کانی تر له کاتێکدا ڕۆشنبیران له‌سه‌ر زۆر کایه قسه‌یان کردووه. پرسیاره‌که ئه‌وه‌یه ئایا پرۆژه‌ی ڕۆشنبیری ئێمه بۆچی نه‌یتوانیوه گۆڕان دروست بکات له هه‌موو بواره‌کاندا، ئایا گۆڕان پرۆسه‌یه‌که خۆی به خاوی ده‌ڕوات و ئێمه په‌له‌مانه؟\nمه‌هاباد قه‌ره‌داغی: قسه‌کردن شتێکه و به پرۆژه‌کردن و به‌ده‌زگاییکردن شتێکی تره. ئه‌و قسانه‌ی له پێناوی قسه‌دا ده‌کرێن هیچیان لێ شین نابێت، به‌ڵام ئه‌و قسانه ئه‌گه‌ر بکرێن به پرۆژه به‌رهه‌میان ده‌بێ و خۆ ئه‌گه‌ر پرۆژه‌کانی ڕۆشنبیریش به شێوه‌یی ده‌زگایی کاری بۆ بکرێت، ئه‌نجامه‌که‌ی ده‌بینرێت و زۆر به ڕوون و ڕه‌وانیش کاریگه‌رییه‌که‌ی ده‌رده‌که‌وێت و بێگومان گۆڕانیش دروست ده‌کات. ئه‌وه ڕاستییه‌که که پرۆسه‌ی گۆڕان له نێو کولتووری ئێمه‌دا هێنده خاوه که ئه‌گه‌ر زۆر لێی ورد نه‌بیته‌وه واده‌زانی له‌جێی خۆی ڕاوه‌ستاوه و نابزوێت، هۆکه‌شی ئه‌وه‌یه که هه‌وڵه ڕۆشنبیرییه‌کانی ئێمه که‌متر به پرۆژه کراوه و زیاتر له قسه‌کردندا ماوه‌ته‌وه. به ڕواڵه‌ت هه‌ندێ داموده‌زگا دامه‌زراون بۆ کارکردن له‌سه‌ر کایه ڕۆشنبیرییه‌کان، به‌ڵام سیسته‌می به‌ڕێوه‌بردنی ئه‌و ده‌زگایانه به عه‌قڵێکی ده‌زگاییانه به‌ڕێوه ناچێت و له‌و ده‌زگایانه‌شدا هه‌ژموونی گروپگه‌رایی زاڵه و هه‌ر ده‌زگایه‌ک کۆمه‌ڵێ که‌س کاری تێدا ده‌که‌ن که خزمی یه‌کترین و په‌یوه‌ندی خوێن به‌هێزترین په‌یوه‌ندییه و له باشترین حاڵه‌تیشدا ئه‌و هاوڕێیانه‌ش ده‌گرێته خۆ که وه‌ک یه‌ک بیر ده‌که‌نه‌وه و ئه‌گه‌ر که‌سێک زه‌ڕه‌یه‌ک بیروباوه‌ڕی جیاوازی هه‌بوو، وه‌لاوه ده‌نرێ و له‌و ده‌زگایانه جێگای نابێته‌وه. خۆی ئه‌مه ئه‌و میکرۆبه‌یه که ناهێڵێ له کوردستاندا ده‌زگا دروست ببێت. ده‌زگاکان ته‌نها ته‌لار و داروپه‌ردوون، عه‌قڵی ده‌زگایی مه‌خابن وجودی نییه، به‌ڕێوه‌به‌ری ده‌زگا سه‌رۆک خێڵه و ئه‌وانه‌شی کاری تێدا ده‌که‌ن ڕه‌عیه‌تن و ده‌بێ ته‌ماشای ده‌می به‌ڕێوه‌به‌ری ده‌زگا بکه‌ن. جا وه‌ره له ده‌زگای وادا داهێنان بکه!\n* تا چه‌ند پێت وایه گروپبه‌ندێتی بتی ڕۆشنبیری دروست ده‌کات. ئایا ئێمه ئه‌م گروپبه‌ندییه‌مان هه‌یه، ئه‌گه‌ر هه‌یه ئه‌ی زیانه‌کانی کامانه‌ن؟\nمه‌هاباد قه‌ره‌داغی: داهێنه‌ر و قاڵبیان نه‌گووتووه. گروپ قاڵبه و سنوور بۆ داهێنه‌ر داده‌نێت. داهێنه‌ر ته‌نها له‌گه‌ڵ کولتووری تاکگه‌ریدا ده‌گوونجێ، چونکه له‌وێدا تاک سه‌نته‌ره و تاک خۆی به به‌هێز و به‌توانا و ئافرێنه‌ر ده‌زانێ، به‌ڵام له کولتووری کۆلێکتیڤدا تاک له نێو گروپدا گیرۆده‌ی ئه‌و سنوورانه ده‌بێت که گشت بۆی داناوه. دیاره من مه‌به‌ستم له‌و ده‌سته و گروپانه‌یه که لێره هه‌یه و زیاتر شێوه‌ی تایفه‌ی هه‌یه و هه‌ر گروپێک سه‌رۆکی تایفه‌که‌ی به باشترین ده‌زانێ و ده‌بێته توتی ئه‌و، ئه‌ویش هه‌مووانی نێو گروپه‌که به تابعی خۆی ده‌زانێت و له‌وێوه هه‌ست به به‌هێزی خۆی ده‌کات و ئه‌وانی دیکه‌ش خۆیان له نێو هێزی ئه‌ودا ده‌توێننه‌وه و خۆیان هیچی نوێ به‌رهه‌م ناهێنن. ئه‌گه‌ر گوێ له وته‌ی ئه‌و که‌سانه بگری که خۆیان به هه‌واداری نووسه‌رێکی دیاریکراو ده‌زانن، به ته‌واوی هه‌ست به‌وه ده‌که‌ی ئه‌و مرۆڤه تواوه‌ته‌وه و هیچی خۆی ناڵێت و ته‌نها فیکری ئه‌و نووسه‌ره ده‌ڵێته‌وه که کردوویه‌تی به بت بۆ خۆی، ئا ئه‌م ده‌رده‌یه که خوێنه‌ری داهێنه‌ری قاتی کردووه. خوێنه‌ر ده‌بێ به ڕۆحێکی ڕه‌خنه‌گرانه‌ی داهێنه‌رانه‌وه له هه‌موو ده‌قێک بڕوانێت و هیچ نووسه‌رێکیش نه‌کات به نموونه‌ی ڕه‌ها، ته‌نانه‌ت نموونه‌ی باگش نابێت به چاوی ڕه‌هاوه ته‌ماشا بکرێت. گه‌وره‌ترین زیانی گروپبه‌ندی ئه‌وه‌یه که ڕه‌خنه‌ی ساخته دروست ده‌کات و ئه‌ندامێکی گروپێک به ناوی ڕه‌خنه‌وه به ئه‌ندامێکی تری گروپه‌که‌ی خۆی هه‌ڵده‌ڵێ و ئه‌م جۆره ڕه‌خنه و هه‌ڵسه‌نگاندنه ساختانه‌ش بتی ئه‌ده‌بیمان بۆ دروست ده‌که‌ن. ئه‌مانه ناهێڵن خوێنه‌ری خۆڕسک دروست ببێت، خوێنه‌ری بیرکه‌ره‌وه و هه‌ڵسه‌نگێنه‌ر، خوێنه‌ری مولته‌زیم و داهێنه‌ر. ئه‌و جۆره ڕه‌خنه‌گره ساختانه‌ی به براده‌ری خۆدا هه‌ڵده‌ڵێن پێش هه‌ر شتێک\nPrevious درۆبكە..درۆبكە تا ژیانت نوغرۆ دەكەیت !\nNext ئه‌گه‌ر حکومه‌ت نه‌گۆڕێت..ئه‌دۆڕێت!…..نه‌وزاد وه‌لی


کتێبی مێژووی هونەری کوردستان و جوانیناسیی چیا چاپ و بڵاو کرایەوە\nشەریف فەلاح 14/01/2019 - 10:52 بڵاوکراوەتەوە لە پەرتوك\nکتێبی "سەرەتایەک بۆ مێژووی هونەری کوردستان و جوانیناسیی چیا" لە نووسینی میکائیل ڕەحمانی" هونەرمەندی خەڵکی سنە بە زمانی فارسی چاپ و بڵاو کرایەوە.\nبەپێی زانیاریی و هەواڵی پێگەی هەواڵی "بینەر" لە ڕۆژهەڵاتی کوردستان، ئەو کتێبە لەخۆگری مێژووی هونەری کوردستانە لە چاخی بەردین و ئەشکەوتەوە تا سەردەمی مۆدێڕن و هاوچەرخ. هاوکات لە بەشێکی دیکەدا پرژاوەتە سەر هونەری هونەرمەندانی کوردی ڕۆژهەڵات و ڕۆژهەڵاتی ناوەڕاست و ئەورووپا. کتێبەکە بەشێکی دیکەی تارەخان کراوە بۆ پرسی جوانیناسیی لە هونەر و کولتووری کورددا.\nکتێبی "سەرەتایەک بۆ مێژووی هونەری کوردستان و جوانیناسیی چیا" لە حەوت بەشی جیا پێکهاتووە و کە شەش بەشی بۆ تاوتوێی سەردەم و قۆناغە جیاجیاکانی مێژووی هونەری کوردستانە هەر لە چاخی بەردینەوە بگرە هەتا سەردەمێ ئێستا. لە بەشی کۆتاییشدا بەناوی "جیوانیناسیی چیا" بە شێوەیەکی جیاواز پرژاوەتە سەر ناوەرۆکی هونەر و فەرهەنگی هونەری کورد و کوردستان.\nئەم بەرهەمە هونەری و مێژووییە بۆ یەکەم جارە لە شێوازی کتێبدا چاپ و بڵاو دەبێتەوە. هاوکات پرژاوەتە سەر هونەری هونەرمەندانی کورد لە شارە جیاجیاکانی وەک: "حەسەکە، قامیشلوو، سلێمانی، دیاربەکر، هەولێر، سنە، کرماشان، سەقز، بۆکان و مەریوان" و تەنانەت ڕەوتی هونەری کورد لە شارەکانی "تاران، ئیستەبووڵ و دیمەشق"یش تاوتوێ کراوە.\nبەپێی زانیارییەکان ڕەوتە هونەرییەکان لەم کتێبەدا لە چوارچێوەی فکر و ئەندێشەی هونەری هاوچەرخ پۆلێبەندی رکاون.\nمیکائیل ڕەحمانی، هونەرمەند و نووسەر، لەدایکبووی ساڵی 1987ی سنەیە و لە پێشینەی هونەریی خۆیدا چەندان پرۆژە و ڕێکخستنی پیشانگەی هەیە و لە بوارەکانی هونەری هاوچەرخدا چالاکە و دامەزرێنەری کۆڕی "ساڵانەی هونەری هاوچەرخی سنە"یە و لەبارەی پیشانگەکانی وێنە و شیوەکاری چەندین ئەندێشەی ڕەخنەگرانی خستووەتە ڕوو. هاوکات لە شارەکانی ڕۆژهەڵاتی کوردستان و دیاربەکر لە باکووری کوردستان، چەندین کۆڕ و سمیناری ساز کردووە.


دوعا / بەشی یەکەم، بەخامەی م. فەتحوڵڵا گولەن – fgulen\nدوعا، بانگ و لاڵانەوەیەکە لە بچووکەوە بۆ گەورە، لە خوارەوە بۆ سەرەوە؛ ڕووتێکردن، داواکردن و ناخ هەڵڕشتنێکە لە زەوى و زەوینشینانەوە بۆ ئەودیوى ئاسمانەکان. کەسى نزاکار هەست بە بچووکیى خۆى و گەورەیی ئەو دەرگایە دەکات کە ڕووى تێکردووە؛ بەوپەڕى خاکیبوونەوە و هاوڕێ لەگەڵ متمانەى تەواوەتیدا بەوەى کە وەڵامى داواکانى دەدرێتەوە، دەست بەرز دەکاتەوە و دەپاڕێتەوە. ئیدى ئەم کەسە خۆى و چواردەورەکەى سیفەتى ئاسمانیبوون بەدەستدەهێنن و خۆى لە کۆڕى زیکرى ڕۆحانییەکاندا دەبینێتەوە. ئیماندار بە ڕووتێکردنێکى لەم جۆرە، هەروەک چووەتە سەر ڕێگاى بەدەستهێنانى هیوا و ئارەزووەکانى، بەهەمان جۆر بەرامبەر بەو شتانەش کە لێیان دەترسێت پاڵى بە دەرگانەیەکى بەهێزەوە داوە و هاناى بۆ قەڵایەکى پتەو بردووە.\nهیوا و ئارەزووەکانمان پاڵنەرى پێشکەوتن و سەرکەوتنەکانمانن، ترس و ئەندێشەکانیشمان هۆکارى تەمکین و بێدارى و هۆشیارین لەبەرامبەر کردارە نەرێنییەکانمانەوە. هەرچەندە ئێمە ئەو شتانە نازانین کە خواى گەورە سەبارە بە داهاتوومان تەقدیرى کردووە، بەڵام هەمیشە لەسەر ئاستى هۆکارەکان، هیوا و ترسەکانمان و هەوڵ و تێکۆشانەکانمان بە دوعاى گوفتارى و کرداریی ئەو تەقدیرە ئەژماردەکەین. چونکە پێغەمبەرى ڕاستگۆ (ص) هەواڵى ئەوەى پێداوین دواجار هەموان بەگوێرەى کردەوەکانیان پاداشت دەدرێنەوە. بەڵام ئەوەندەش هەیە نابێت لە دوعادا ڕووکردنە خوا ببەستینەوە بە خواستەکانى خۆمانەوە و ئارەزووەکانمان پێش هەموو شتێکى تر بخەین. بەڵکو ڕاست وایە لەگەڵ شعوورى بەندایەتیدا ڕوو لە خوا بکەین، بەوپەڕى خاکیبوون و خۆبەکەمزانییەوە، بە زمانى لاوازى، هەژارى و پێداویستییەکانمان حاڵى خۆمان عەرز بکەین.\nلەبنەڕەتدا ئێمە لە دوعاکانماندا زیاتر ڕێز و متمانەى خۆمان بۆ پەروەردگارمان دەردەخەین و دان بەوەدا دەنێین کە ئەو تواناى بەسەر هەموو شتێکدا دەشکێت، وەک لەوەى داواکارى هاتنەدیى خواستە مرۆییەکانمان بین. ئیدى لە خاڵى کۆتاییدا یان بێدەنگ دەبین، یاخود ــ بە مەرجێک هۆکارەکانیش فەرامۆش نەکەین ــ وەک گوزارشت کردن لەوەى کە هەموو شتێک لەو چاوەڕێ دەکەین، بە وتنى “هەرچییەکمان هەبێت لاى تۆ ئاشکرایە/ دوعا تەنها عەریزەى حاڵى کۆیلەکانتە” حاڵى پەرێشانى خۆمان دەردەبڕین. بەڵێ، هەندێک جار لە قورئانەوە و هەندێک جاریش لە وتە لەعل و گەوهەرییەکانى سەردارمانەوە (ص) گوفتارگەلێک دەهێنین و، پێشکەشى دەرگانەى خوایان دەکەین و، بە ڕووکردنە دەرگاى ئەو کە میحرابى ئەبەدیمانە شەرحى دونیاى ڕۆحمان دەکەین، ناخى خۆمان بۆ ئەو هەڵدەڕژین و، وەک نیشانەیەک بۆ “ئەدەبى حزور” دەممان بەتوندى دادەخەین؛ ئەمەى کۆتاییان بەلاى هەندێکەوە ــ بەئەندانزەى پلەى ئیخلاسەکەى ــ لە ڕەوانترین وتەکانیش ڕەوانترە و، گوزارشت و عەرزى حاڵێکە لەوپەڕى جوانیى لە دەربڕیندا. مادەم خواى گەورە هەموو شتێکى ئاشکرا و نهێنیمان دەزانێت، کەوایە پێدەچێت لە دوعادا گرنگ ناوەرۆک بێت نەک وتە.. خۆى لە خۆیدا ئایەتى () نیشاندەرى ئەو ڕاستییەیە کە ئەو لە بابەتى زانینى خواست و ئارەزووەکانماندا لە خۆمان لە ئێمەوە نزیکترە. لەم ڕووەوە، ڕەچاوکردنى ئەدەبى حزور و گوزارشتکردن لە داواکانمان بە زمانى بێدەنگى، بەتایبەت بۆ کەسى خۆى، خوى ئەدەبە. پەروەردگارمان کە لە خۆمان لێمانەوە نزیکترە، لە ئایەتى ()دا هانمان دەدات بۆ دوعا و، نەبوونى دوعا بە بێنیازییەکى بێمانا و بچڕان حساب دەکات.\nکەسێک کە دوعا دەکات، چەندێک بتوانێت ڕوو لە خوا بکات و لێى بپاڕێتەوە، بەرامبەر بەو پەروەردگارەى کە لە خۆى لێوەى نزیکترە، ئەو دوورییە تێدەپەڕێنێت کە لە لاشە و جیسمانییەتى خۆیەوە سەرچاوەى گرتووە و ڕێز لەو نزیکییەى ئەو دەگرێت کە هەمیشە ئامادەیە و لە وەحشەتى دووریى خۆى ڕزگارى دەبێت. خواى گەورەش ئەو شتانەى دەدات بەگوێدا کە پێویستە ببیسترێن، ئەو شتانەى نیشان دەدات کە دەبێت ببینرێن، ئەو شتانەش دەخاتە سەرزارى کە دەبێت بوترێن و یارمەتیى دەدات لە کردنى ئەو کارانەشدا کە پێویستە بکرێن. ئەم پایەیە لە هەمان کاتدا ئەو ئاستەیە کە ئیماندار بەهۆى عیبادەتە سوننەتەکانەوە پێیان دەگات. پاڵەوانێک کە بە مەزهەرییەتى نزیکبوونەوەیەکى لەم جۆرە شەرەفمەند بووە، بە چاوێکى تر شتان دەبینێت، بە گوێیەکى تر دەبیستێت و سەرجەم چالاکییەکانى دیکەشى بە شوناسێک کە زۆر لەسەروو منێتییەوەیەتى ئەنجام دەدات. ئیدى بە هەڵمەتێک بەرزدەبێتەوە، لە هەموو دەرفەتێکدا دەکەوێتە ئاڵوگۆڕ دوعا و وەڵام درانەوە لەگەڵ پەروەردگاریدا، بەتوندى دەست بە پاڕانەوە و لاڵانەوەوە دەگرێت وەک نیشانەیەک بۆ متمانەکردن بە توانستى بێسنوورى ئەو؛ هەروەها بە پشتبەستن بە هێزێکى بێپایان، بە دوعاوە هێرش دەکاتە سەر هەموو ئەو شتانەى وەک نەرێنى و مەحاڵ دەبینرێن.\nلەم ڕوانگەیەوە، ئەو کەسانەى کە تامى ئیمانیان کردووە و لە عیبادەتدا هەستیار بوون، هەرگیز لە دوعادا کەموکورتى نانوێنن. بەپێچەوانەوە، ئەمانە عیبادەت وەک ئامانجى بوونیان دەبینن و گرنگییەکى زۆر بە دوعا دەدەن.. لەپاڵ ڕەچاوکردنى سەرجەم هۆکارە ماددى و مەعنەوییەکاندا، واڵاکردنى دەروونەکانیان و پاڕانەوە لە پەروەردگاریان، وەک نیشانەى گەڕان بەدواى نزیکبوونەوە لەو دەبینن و، دوعاکانیان وەک نەغمەى هیوا و ئومێدێک دەچڕن. لە ژینگەیەکى نزیکبوونەوەى لەم جۆرەدا، زۆرجار لەپاڵ نەشوەى هیوا و ئاواتەکانیاندا، هەندێک جاریش هەست بە سروەکانى ترس و ئەندێشە دەکرێت. ئادەمیزاد، لە هەمان ئەو کاتەدا کە لە ڕوانگەى ئەبەدییەت و ڕەهایی ئەوەوە لە هەموو شتێک دەڕوانێت، لە دڵیدا هەست بە شەونمى ترسیش دەکات و یەکسەر حاڵەتى تەمکین و بێدارى وەردەگرێت. ئەم دوو حاڵەى کە لە دوعادا ئاوێتەى یەکترن، ڕاستەوانە لەگەڵ ئاسۆى ماریفەتیدا دەگۆڕێت و گەشەدەکات. قورئان، وەک گوزارشتێک لەم تێکەڵەیەى کە لە سروشتى دوعادا هەیە دەفەرمووێت (). لەمەشدا جەخت لەوە دەکاتەوە کە هیچ کەسێک ناتوانێت لەو بێنیاز بێت، لەپاڵ گەورەیى، مەزنى و جەبەروتەکەیدا دەرگاى ڕەحمەت و عینایەتى هەتا سەر پشت کراوەیە.\nبەرامبەر بە لاوازى، هەژارى و پێداویستییەکانى ئێمە، ئەو خاوەنى ڕەحمەتێکى فراوانى وەهایە کە ئێمەى بەدیهێناوە، ڕۆزیمان دەداتێ و بەخێومان دەکات، چاوى لە خواست و ئارەزووەکانمانە و هەرگیز بۆ کەسانى تر جێمان ناهێڵێت.. ئەمەش لە بابەتى ئەوەدا کە هەمیشە بەرامبەر بە ئەو هەڵسوکەوتەکانمان باڵانسێکى ورد و ناسکى هەبێت، شتێکى زۆر گرنگە. بۆیە ئێمە هەمیشە هاوڕێ لەگەڵ شعوورى هەستکردن بە بچووکیى خۆمان و مەزنیى ئەودا دەژین و، هەر شتێک کە بمانەوێت لە چوارچێوەى داوایەکى گوفتارى، کردارى یان حاڵیدا تەنها و تەنها لەوى داوادەکەین و، بێنیازبوون لەو بە کەشوفشێکى بێڕێزانە دەبینین؛ ناجددییەت و لاموبالاتیش لە دوعا و پەیوەندییەکانماندا لەگەڵ ئەودا وەک بێئەدەبى دەبینین؛ لە ڕووکردنە ئەودا هەمیشە هەوڵدەدەین هیوا و ترس، ئومێد و ئەندێشە هاوشانى یەک بن. کاتێک بیر لەوە دەکەینەوە کە ئەو لێمانەوە زۆر نزیکە و وەڵامى دوعاکانمان دەداتەوە، بەهەمان کاتدا هەست بە گەورەیى، مەزنى و شکۆمەندییەکەشى دەکەین.. خەشیەت لەرز دەخاتە گیانمانەوە.. سەرلەنوێ چاو بە هەڵسوکەتەکانماندا دەخشێنینەوە.. تۆنى دەنگمان عەیار دەکەین. هاوڕێ لەگەڵ ئەو تێبینییەدا کە لە حزورى خوایەکى حازر و نازرداین، لەهەمان کاتدا هەست بە چێژ و تەمکین دەکەین. دوعا بەم مانایە، لەو ڕووەوە کە بریتییە لە نیشانەى عەرزکردنى حاڵ لە حزورى خوادا، بێگەردترین و خاوێنترین جۆرى بەندایەتییە. لەبنەڕەتدا هەموو بوون بە توانا، لێهاتن و زمانى پێداویستییە سروشتییەکانیان بەردەوام دوعا دەکەن. ئەویش لە چوارچێوەى حیکمەتێکى دیاریکراودا وەڵامى هەموو ئەمانە دەداتەوە، هەموو دەنگێک دەبیستێت، وا لە هەموو کەس و شتێکیش دەکات هەست بەم بیستنەى ئەو بکەن.\nئەوەندە هەیە نابێت وەڵام درانەوەى دوعاکانمان بە هاتنەدیى خواست و داواکانمان وەک خۆیان، تێبگەین. ئێمە هەندێک جار تەنها بیر لە ئەمڕۆ و هەوا و ئارەزووەکانى ئێستامان دەکەینەوە، بەمەش چوارچێوەى داواکارییەکانمان تەسک دەکەینەوە، ئاییندە و شتە پەیوەندیدارەکانى تر فەرامۆش دەکەین. بەڵام ئەو پێکەوە ڕەچاوى هەم ئێمە و هەم هەموو شتێکى تر، هەم ئەمڕۆ و هەم داهاتووى دوور و نزیکمان دەکات؛ ئەو شتانە فراوان دەکات کە ئێمە تەنگ و تەسکمان کردووە، بەگوێرەى قووڵیی ڕەحمەت و حیکمەتەکەى وەڵامى فرەڕەهەندمان دەداتەوە.. بەڵێ، لەکاتێکدا کە ئێستامان ڕۆشن دەکاتەوە، ئاییندەمان تاریک ناکات.. ڕووناکییەکانى ئەمڕۆ ناکات بە تاریکیى سبەى.. کاتێک لوتف و سۆز بەرامبەر بە ئێمە دەنوێنێت، خەڵکانى تر تووشى مەحرومییەت ناکات.. وەڵامى زۆر قووڵ پێشکەش بە هەموان و هەموو شتێک دەکات، پیشانمان دەدات کە دوعاکانمان دەبیستێت و ڕەچاوى داواکانمان دەکات.. وە بە حزورى خۆى ئاى چ ئاسوودەیى و ئارامییەک بە دەروونەکانمان دەدات..


THU, 21 OCT 2021 15:29 Erbil, GMT +3\nFRI, 17 SEP 2021 16:54 | KDP.info\nله كۆبوونه‌وه‌یه‌كى دۆستانه‌دا به‌ڕێز سه‌رۆك وه‌زیرانى به‌ریتانیا خۆشحاڵیى خۆى به پێشوازى له به‌ڕێز سه‌رۆكى هه‌رێمى كوردستان ده‌ربڕى و سوپاسى سه‌ردانه‌كه‌ى بۆ له‌نده‌ن كرد، هه‌روه‌ها دووپاتى كرده‌وه كه به‌ریتانیا به بایه‌خه‌وه له په‌یوه‌ندییه‌كانى له‌گه‌ڵ هه‌رێمى كوردستان و عیراق ده‌ڕوانێت و ئه‌و په‌یوه‌ندییانه‌ى سى ساڵ پێشتر به دامه‌زراندنى ناوچه‌ى نه‌فڕین له‌نێوان هه‌رێمى كوردستان و به‌ریتانیادا دروست بوون، ده‌مێننه‌وه و داكۆكى له به‌رده‌وامیى پابه‌ندیى به‌ریتانیا به پشتگیرى و پته‌وكردنى په‌یوه‌ندییه‌كان كرد.\nسه‌رۆك وه‌زیران بۆریس جۆنسۆن جه‌ختى له‌وه كرده‌وه كه په‌یوه‌ندییه‌كان مێژوویین و ده‌بێ پته‌وتر بكرێن به‌تایبه‌تى له بوارى ئابووریدا، بۆ ئه‌مه‌ش ده‌رفه‌ت له‌باره و خوازیارن ئاڵوگۆڕ و سه‌ر‌دانى شانده‌كانى هه‌ردوولا زیاتر بكه‌ن، هه‌روه‌ها خواستى خۆى بۆ سه‌ردانیكردنه‌وه‌ى هه‌ولێر نیشان دا و گوتى: بیره‌وه‌ریى خۆشى ئه‌و سه‌ردانه‌م هه‌یه. به‌ڕێزیان سوپاسى سه‌رۆك نێچیرڤان بارزانى كرد بۆ ئه‌و ڕۆڵه‌ى له چاره‌سه‌ركردنى كێشه‌كان له عیراق و له‌پێناو سه‌قامگیریدا ده‌یگێڕێت.\nلاى خۆیه‌وه سه‌رۆك نێچیرڤان بارزانى سه‌ردانى له‌نده‌ن و كۆبوونه‌وه‌ى له‌گه‌ڵ سه‌رۆك وه‌زیران بۆریس جۆنسۆن به دڵنیاكه‌ره‌وه و گرنگ بۆ بره‌ودان به په‌یوه‌ندییه‌كان له قه‌ڵه‌م دا به‌تایبه‌تى دواى ئه‌و پێشهاتانه‌ى له ناوچه‌كه‌دا هاتوونه‌ته ئاراوه، هه‌روه‌ها سوپاسى سه‌رۆك وه‌زیران و حكوومه‌تى به‌ریتانیا و هاوپه‌یمانانى كرد بۆ پشتگیریى سیاسى و سه‌ربازى و مرۆیییان له عیراق و هه‌رێمى كوردستان و خواستى بره‌ودانى به هه‌موو بواره‌كانى هاریكارى له‌گه‌ڵ به‌ریتانیا دووپات كرده‌وه، به‌تایبه‌تیش له بوارى ئابوورى و وه‌به‌رهێناندا كه ده‌رفه‌تى له‌بارى هه‌یه.\nده‌رباره‌ى په‌یوه‌ندییه‌كانى هه‌ولێر ـ به‌غدا و كێشه هه‌ڵواسراوه‌كانى نێوانیشیان، سه‌رۆك نێچیرڤان بارزانى ئاماژه‌ى به به‌رده‌وامیى گفتوگۆ و بوونى كه‌شێكى ئه‌رێنى له‌گه‌ڵ حكوومه‌تى فیدراڵى عیراق كرد و جه‌ختى له‌وه كرده‌وه كه هه‌رێمى كوردستان خوازیار و ئاماده‌یه هه‌موو كێشه‌كان له‌سه‌ر بنه‌ماى ده‌ستوور چاره‌سه‌ر بكات.\nدۆخى په‌تاى كۆڤید_19، شه‌ڕى تیرۆر و مه‌ترسییه‌كانى سه‌رهه‌ڵدانه‌وه‌ى داعش كه هێشتا هه‌ڕه‌شه‌یه‌كى ڕاسته‌قینه‌یه، په‌یوه‌ندییه‌كانى عیراق و هه‌رێمى كوردستان له‌گه‌ڵ وڵاتانى دراوسێ و ناوچه‌كه، دۆخى ئاواره و په‌نابه‌ران له هه‌رێمى كوردستان، پێشهاته‌كانى ئه‌فغانستان و لێكه‌وته‌كانى، چه‌ند ته‌وه‌رێكى دیكه‌ى كۆبوونه‌وه‌كه بوون.


لەسەر نەسرێنەوەی پۆستێكی ترەمپ، ڕەخنە لە كۆمپانیای فەیسبوك دەگیرێت\n24 ئایار 2018\nسیسته‌می سیاسیی له‌هه‌ر وڵات و ده‌وڵه‌تێك به‌كۆمه‌ڵێك به‌ندو یاسادا گرێدراوه و ڕێچكه‌ی تایبه‌تی خۆی گرتووه‌و لادان له‌و به‌ندو یاسایانه سزای جۆراوجۆری بۆ دانراوه. تاڵانكاریی.....\nقۆناغی تاڵانكاری ئه‌و قۆناغه مه‌ترسیداره‌ی سیستمی به‌ڕێوه‌بردن و ئابووریه‌یه له‌هه‌رێمی كوردستان و ئه‌و وشه‌یه‌ی ئاشنایه له‌مێژووی گه‌لانی جیهاندا كاتێك سه‌رمایه‌دارو زلهێزانی دنیا له‌ڕێی هێزو ده‌سه‌ڵاتی خۆیانه‌وه هه‌وڵده‌ده‌ن ده‌ست به‌سه‌ر سامان و داهاتی میلله‌ته چه‌وساوه‌كان دابگرن و وڵاتیان داگیر بكه‌ن و نه‌توانن سه‌ربه‌خۆیی خۆیان له بواری بڕیاری سیاسی و ئابووریدا به‌ده‌ست یهێنن.\nئێستا ئه‌وه‌ی مه‌به‌سته سیاسه‌تی كورد وه‌ك نه‌ته‌وه‌یه‌ك به‌ڵام ئه‌وانه‌ی وه‌ك نوێنه‌ری سیاسیی كوردیی هه‌ڵبژێردراون ناوبانگێكی خراپیان هه‌یه و كۆمه‌ڵێك گرفت له‌نوێنه‌رایه‌تی كورد له به‌غدا دروست ده‌كات. كۆی پڕۆسه‌ی سیاسیی له‌هه‌رێمی كوردستاندا به ئاقارێكی وێرانكاریی و تاڵاتچێتی و خراپی ژیانی كۆمه‌ڵایه‌تی ده‌ڕوات و شه‌ڕی ئیڕاده‌ی نه‌ته‌وه‌یه‌ك و گه‌ڕانه‌وه‌ی مافه دزراوو ویسته‌كانیان له گیرفانی ده‌سه‌ڵاتدا ئه‌ركێكی قوڕس و ئاسان نیه به‌تایبه‌ت ئێستا دوای هه‌ڵبژاردنه‌كانی12-5 به‌تایبه‌ت له هه‌رێمی كوردستان ده‌سه‌ڵاتداران هه‌وڵێكی دیكه‌ی نه‌زۆكیان پیاده‌كرد كه بێ ئموێدی و كۆمه‌ڵێك هیوای چێنراویان وسك كرد و دۆخێكی ده‌روونی دڵی هاوڵاتیانی داگیركردووه.\nنموونه‌ی ئێستای كورد له‌ناوخۆیدا نموونه‌یه‌كی زیندووی هاوڵاتیانی هه‌رێمی كوردستان و ده‌سه‌ڵاتداره سه‌پێنراوه‌كانیه‌تی له وڵاتدا به‌تایبه‌ت كۆمه‌ڵێك كێشه‌و قه‌یرانی یه‌ك به‌دوای یه‌ك ده‌ستیان گرتووه و دۆخه‌كه‌یان هه‌راسان كردووه.\nئه‌نجامه‌كانی هه‌ڵبژاردنی ئه‌نجومه‌نی نوێنه‌رانی عێراق و ئه‌و سیسته‌مه ساخته‌كارییه‌ی داڕێژابوو له‌به‌رده‌م كۆمه‌ڵێك ئه‌گه‌ردا هاوڵاتییان...\nده‌سه‌ڵاتداراندا ڕووبه‌ڕووی پرسیار كردووه‌ته‌وه، كه بۆچی ده‌یانه‌وێ ئه‌و ده‌نگانه به‌ویستی ده‌نگده‌ر نه‌بێت، به‌ڵكو به‌دڵی ده‌سه‌ڵات په‌نجه بۆ كه‌سێكی دیكه مۆربكات؟ بؤیه وا ئه‌تكی دیموكراسیه‌تی كوردیی كرا هه‌رچه‌ند دیموكراسیه‌ت خۆی كلك و گوێی كرا به‌ژیانی ڕاست نه‌بێته‌وه. له‌گه‌ڵ پرسیارگه‌لێكی تر ڕووبه‌ڕووی چاودێرانی سیاسیی و نوسه‌ران خۆی ده‌بینێته‌وه‌و وه‌ڵامی جدیی و باوه‌ڕپێكراویشی ده‌وێت.\nخراپی په‌یوه‌ندیه دبلۆماسیه‌كان له‌فره لایه‌نیه‌وه بۆ دوو حزب و له‌ناو دوو حزبدا بۆ چه‌ند كه‌سێكی ده‌ستڕۆیشتوودا كاره‌ساتێكی بۆ هه‌مووان خولقاندووه‌و ڕێڕه‌وی سیاسه‌تی گۆڕیووه ڕه‌گه ئه‌وه‌ش به‌دڵی لایه‌نه عێراقیه‌كان بێت، كه له‌گه‌ڵ دوو هێزدا مامه‌ڵه بكه‌ن باتشره له‌وه‌ی له‌گه‌ڵ چه‌ند هێزێك (هه‌رچه‌نده له‌ڕاگه‌یاندنه‌كاندا باس له‌تاك جه‌مسه‌ری گفتوگۆكان له‌نێوان هه‌ولێرو به‌غدادا كراوه)، به‌ڵام زمان قسه‌یه‌ك ده‌رده‌بڕێت و دڵی ویستێكی تری هه‌یه. نه‌بوونی شه‌فافیه‌ت له‌ده‌سه‌ڵاتداران و شاردنه‌وه‌ی نهێنی گفتوگۆكان ته‌نانه‌ت له‌لایه‌نگرو ده‌نگده‌رو كادیری حزبه‌كانی خۆشیان پیشه‌ی له‌مێژینه‌ی سیاسیه‌تی حزبی كوردیی بووه وه‌ك میرانێك له‌مێژوودا به‌رچاوده‌كه‌وێت، ئه‌وه‌تا ئێستا له‌سه‌ر زاری هه‌ندێ له سیاسیه‌كانی پێشوو باس له‌هه‌ندێ نهێنی ده‌كرێت له‌دانوستان و گفتوگۆكاندا له‌گه‌ڵ دوژمندا......\nئه‌وه‌ی خۆشی له‌گه‌ڵ دانیشتنه‌كه‌دابێت ئه‌و زانیاریه‌ی لانیه‌و سه‌رسوڕمانی خۆی ده‌رده‌بڕێت، به‌ڵام ئێستا دوای ئه‌و هه‌ڵبژاردنه كورد به پێگه‌یه‌كی زۆر لاوازه‌وه ده‌چێته‌وه به‌عدا هه‌م لاوازی له سومعه‌ی خۆی ڕه‌نگه لایه‌نه‌كانی عه‌ره‌ب له‌هۆڵی په‌رله‌مان و دانیشتنه‌كاندا ئه‌وه به‌چاوی كورددا بده‌نه‌وه كه ئێوه‌ی نوێنه‌ری كورد به‌ده‌نگی خۆتان نه‌هاتوونه‌ته ئێره! به‌ڕاستی ئه‌وه شۆك بۆ په‌رله‌مانتارانیش دروست ده‌كات له‌به‌رده‌م ڕای ناوخۆیی و نێوده‌وڵه‌تیدا به‌ڵام ناشكرێت بهێڵرێت، چیتر ئه‌و دوو ده‌سه‌ڵاتداره‌ی هه‌رێم به‌ده‌ستكراوه‌یی له‌هه‌موو دۆسیه‌یه‌كدا بڕیار له‌سه‌ر چاره‌نووسی نه‌ته‌وه‌یه‌ك بدات وه‌ك ئه‌وه‌ی له‌ڕابردوودا له بابه‌تی نه‌وت و بودجه‌و په‌یوه‌ندیه‌كان و له هه‌مووی گرینگتر پێگهێنانی حكومه‌تی نوێی عێراقه كه به‌بڕوای زۆرێك له‌چاودێرانی سیاسیی ئامانجی یه‌كه‌می ساخته‌كارییه‌كانی هه‌ردوو حزب له‌هه‌رێمی كوردستان په‌رده‌پۆشكردنی گه‌نده‌ڵی و مامه‌ڵه‌ی تاكلایه‌نه‌ی خۆیانه له‌گه‌ڵ ده‌سه‌ڵاتدارانی به‌غدا.\nململانێیه‌كی دیكه‌ی دوای هه‌ڵبژاردنه‌كان، كه كوردبیكات یارییه‌كی دیكه‌یه له‌گه‌ڵ (پیاوه سه‌ركه‌شه‌كه). موقته‌دا سه‌در.....ئه‌و كه‌سه‌ی هیچ ڕێسایه‌كی به‌لاوه گرینگ نیه ، جگه له‌وه‌ی خۆی باوه‌ڕی پێی هه‌یه به‌تایبه‌ت ئه‌وكاته ئه‌زموونی سیاسیی ده‌رخست وه‌ك عه‌مامه ڕه‌شێكی شیعیی هاوته‌ریب له‌گه‌ڵ كێشه و ململانێیه‌كاندا سه‌ری ده‌رهێناو هاوئاینه‌كانی ڕووبه‌ڕووی كۆمه‌ڵێكی كێشه‌ی سیاسیی كرده‌وه هه‌ر له‌دژایه‌تی هێزه‌كانی ئه‌مریكا و سه‌ربازانی ئه‌مریكای گه‌وزانی خوێن كرد له‌عێراقدا و پاشان خۆپیشاندا له‌سه‌رده‌می حكومه‌ت.


◄ Результат: Найдено 8, стр. 1 из 1 Пункты на странице: 🗐 1 🗐 5 🗐 10 🗐 25 🗐 50 🗐 100\n📝 بۆمبارانی کەمپی کوردانی ئاوارە لە مەخمور لە لایەن دەوڵەتی تورکیەوە مەحکوم دەکەین документы\n📅 ВРЕМЯ Добавлен Mar 22 2021 11:13AM\n👁 Эта статья была прочитана раз 995\nهەر وەک هەمولاێک دەزانن هەر دوو دەوڵەتی داگیرکەرو [ Больше... 👁] ✖ ✖ 0 2 ✔ 99% ✍ B.J. 3/22/2021 11:13:32 AM\n✌ بەهزاد مەحموودی мученики\n👫 Редактирование имени Ziryan Elî\n📅 ВРЕМЯ Добавлен May 24 2021 8:20PM\n👁 Эта статья была прочитана раз 919\nدوای ئەوەی هاوڵاتییەکی رۆژهەڵاتی کوردستان ڕۆژی 18- [ Больше... 👁] ✖ ✖ 4 1 ✔ 99% ✍ Z.E. 5/24/2021 8:20:23 PM\n📝 پەیامی پیرۆزبایی بابەشێخ حسینی سکرتێری گشتی سازمانی خەبات بەبۆنەی جێژنی خاوەنکار документы\n📅 ВРЕМЯ Добавлен Nov 18 2019 11:11AM\n👁 Эта статья была прочитана раз 1,637\nبە بۆنەی جێژنی خاوەنکار پیرۆزبایی بە هاونیشتمانیان [ Больше... 👁] ✖ ✖ 0 3 ✔ 99% ✍ J.O.E. 11/18/2019 11:11:34 AM\n📝 پەیامی سازمانی خەبات بەبۆنەی 10ی خاکەلێوە ساڵرۆژی شەهیدبوونی قازی محەمەد و هاوڕێکانی документы\n📅 ВРЕМЯ Добавлен Mar 28 2020 1:55PM\n👁 Эта статья была прочитана раз 1,199\nهاونیشتمانیانی خۆڕاگر! گەلی بەشمەینەتی کوردستان! [ Больше... 👁] ✖ ✖ 0 2 ✔ 99% ✍ B.J. 3/28/2020 1:55:41 PM\n📝 پەیامی سازمانی خەبات لەساڵیادی ئیعدامی 59 لاوی نیشتمانپەروەری کورد документы\n📅 ВРЕМЯ Добавлен Jun 30 2020 11:20PM\n👁 Эта статья была прочитана раз 1,363\nڕژێمی خومەینی لە 12 ی جۆزەردانی ساڵی 1362 کۆچی خۆر [ Больше... 👁] ✖ ✖ 0 2 ✔ 99% ✍ R.F. 6/30/2020 11:20:43 PM\n📝 پەیامی سازمانی خەباتی کوردستانی ئێران بە بۆنەی کۆچی دوایی جەلیل گادانی документы\n📅 ВРЕМЯ Добавлен Aug 24 2020 8:17PM\n👁 Эта статья была прочитана раз 1,354\nدەقی پەیامی سازمانی خەباتی کوردستانی ئێران: بە دا [ Больше... 👁] ✖ ✖ 0 2 ✔ 99% ✍ R.H. 8/24/2020 8:17:53 PM\n📝 پەیامی سکرتێری گشتی سازمانی خەبات بە بۆنەی ساڵڕۆژی دامەزرانی ڕێکخراوی لاوانی خەبات документы\n📅 ВРЕМЯ Добавлен Mar 22 2021 11:11AM\n👁 Эта статья была прочитана раз 613\nلاوانی تێکۆشەری کوردستان! لاوانی خۆڕاگرو نەبەز لە [ Больше... 👁] ✖ ✖ 0 2 ✔ 99% ✍ B.J. 3/22/2021 11:11:34 AM\n☂ ناوەندی هاوکاری حیزبەکانی کوردستانی ئێران Стороны и организации\n📅 ВРЕМЯ Добавлен May 26 2022 2:21AM\n👁 Эта статья была прочитана раз 231\nناوەندێکە لە ڕێکەوتی 19-02-2018 لە لایەن حیزبەکانی [ Больше... 👁] ✖ ✖ 0 3 ✔ 99% ✍ S.E. 5/26/2022 2:21:02 AM\nКниги pdf 14,210\nСвязанные файлы 58,423\n🗄 Источники 19,557


ئه‌مڕۆ ، ڕۆژی جیابوونه‌وه‌یه . – WTARIKURD\nوه‌رگێڕانی له هۆڵه‌ندی یه‌وه : گه‌شاوه جاف .\nئه‌مه سه‌ردێڕی هه‌واڵی ڕۆژنامه‌ی ته‌لی گرافی هۆڵه‌ندی بوو ، كه باسی له ڕۆژی جیابوونه‌وه یان هه‌ڵوشاندنه‌وه‌ی خێزانه‌كانی ده‌كرد .\nئه‌مستردام – به بۆچوونی قازیه‌كان و پارێزه‌ران ڕۆژی حه‌وتی مانگی یه‌ك ئه‌و ڕۆژه‌یه كه به ڕێژه‌یه‌كی زۆر داوانامه‌ی جیابوونه‌وه پێشكه‌س به دادگا ده‌كرێت .\nبه‌بۆچوونی ئۆفیسی پاریزه‌رانی ڕیزۆله‌یشنی به‌ریتانی ،بۆ پاریزه‌ره‌كان ئه‌م كاته به سه‌رقاڵ ترین كات ده‌زانرێت له هه‌ر ساڵێكدا ، هه‌روه‌ها ئه‌مه‌ش مانای ئه‌وه ده‌گه‌یه‌نێت كه ڕۆژانی جه‌ژناكانی مانگی دیسه‌مبه‌ر به ماوه‌یه‌كی پر سترێس ده‌زانریت .\nله شوێنی ئه‌وه‌ی كه ئه‌م كاته پڕ خۆشیانه‌ی جه‌ژنه‌كان ،ئه‌و كاته بیت بۆ زیاتر چوونه پێشه‌وه‌ی په‌یوه‌ندیه‌كان له‌هه‌ر خێزانێكدا ، بۆ زۆربه‌ی كه‌س مانای هه‌ڵوه‌شاندنه‌وه‌ی په‌یوه‌ندیه‌كانیانه به‌تایبه‌تی خێزانی ، به‌ڵام بۆ ئه‌وه‌ی كاته خۆشییه‌كان له منداڵه‌كانیان و كه‌س وكاریان تێك نه‌ده‌ن له په‌یوه‌ندیان به‌رده‌وام ده‌بن كاتی جه‌ژنه‌كان . پارێزه‌ران ووتیان به‌ڵام كه ڕۆژی جه‌ژنه‌كان كۆتایی هات كه‌وتنه ساڵی تازه به‌تایبه‌تی حه‌وتی مانگی یه‌ك داواكاری ته‌ڵاق یان جیابوونه‌وه ده‌ست پێ ده‌كات .\nبه‌پێی ئه‌م هه‌واڵه ئه‌وه‌مان بۆ ده‌رده‌كه‌ویت كه چۆن رۆژی ڤه‌ڵه‌نتاین ، دایكان و باوكان … هتد ، هه‌ن ئه‌توانرێت رۆژی حه‌وتی مانگی یه‌كی هه‌موو ساڵێك به ڕۆژی جابوونه‌وه ناوزه‌ندبكرێت به‌هۆی زۆری داواكردنی هه‌لوه‌شاندنه‌وه‌ی خێزانه‌كان له‌م رۆژه‌دا .